text:
30 dicembre 2007
Un blog intun clic
29 dicembre 2007
Fiestis alchimistichis
Dopo un biel pôc di timp o ai tornât a meti il nâs te scansie de biblioteche par divertiment e mi soi cjolt cualchi libri di lei, che si zonte a chel che mi à puartât Bambin Gjesù.
Une persone speciâl mi à conseât chest libri "L'Alchimista" di Paulo Coelho. Lu ai a pene tacât ma la sô maniere di scrivi sute e direte mi divertìs pardabon. Cui lui aial za let di voaltris? Ma mi racomandi: no stait a gjavâmi la sorprese dal finâl!
28 dicembre 2007
Cence peraulis
E ca di un pôc si torne a tacâ :-)
27 dicembre 2007
Regâl di lei
26 dicembre 2007
Bon 2008!
25 dicembre 2007
Bon Nadâl ai grancj ma soredut ai piçui
24 dicembre 2007
Charlie Chaplin, 1899-1977
Trente agns indaûr, la dì di Nadâl dal 1977 in Svuizare al murive Charlie Chaplin.
Ducj lu ricuardin come Charlot, ma un dai films che mi son plasût di plui al è cence dubi: "Il Grant Ditatôr", un cine dal 1940 ma che al semee scrit chê altre dì, come che si pues scoltâ dal Discors finâl ae umanitât che us met ta chest clip.
Bon Nadâl a ducj e ancje a ti, Charlie.
23 dicembre 2007
Bon Nadâl cu La Pastorele
O ringrazii il Jaio par chest biel regâl e o auguri a ducj i letôrs dal blog un Bon Nadâl e un Bon Principi.
Come che mi à scrit ancje il Carli:
Bon Nadâl, Bon Finiment e Miôr Principi
Che lis flamis e i fums dai pignarûi
nus puartin un avignî di pâs e di libertât.
La Pastorele
Di Nadâl chest an ti prei
Cjantimi la pastorele
Din don dan cun doi cjargnei
Din don dan e une cjargnele
E sot mieze gnot
Se o soi za pognet
Tegnimi dismot
E o sarai cuiet
Po, se a 'nd è la lune
Impensiti in chê volte
Cuant che a fâ furtune
Nô si lave vie
Cence nancje un franc
E nuie inte sachete
Dome un toc di pan...
... Un toc di pan.
Di Nadâl o sin ducj biei
Par cjantâ la pastorele
Dami un lapis e dami un sfuei
Che o le scrîf a la mê biele
Di Nadâl se tu mi spietis
O cjantarai la pastorele.
Din din dan cun lis cjampanis
Bon Nadâl ae mê cjargnele.
22 dicembre 2007
A chei de barete nissun je pete
ps: vêso scrit ancje voaltris la letarute al Bambin Gjesù? ce i vêso domandât?
Premi a Luca e Carlo
Farcadice al à 4 pontadis: Colonia Caroya, Charleroi, Umkomaas e Toronto.
Chest l'estrat dal verbâl de jurie:
"[...] Cjapant in considerazion sei Diari di viaç, Charleroi, Belgjiche sei Diari di viaç, Umkomaas, Sud Afriche, la Comission e consegne il premi a:
Farcadice, Diari di viaç di Carlo Della Vedova e Luca Peresson
cun cheste motivazion:
"L'otim nivel di realizazion professionâl des dôs oparis (Diari di viaç, Charleroi, Belgjiche e Diari di viaç, Umkomaas, Sud Afriche) al è compagnât di une sielte atente dai materiâi, di une sensibilitât indiscutibile tal savê condusi lis intervistis, di une composizion de imagjin acurade e elegante che e riclame a di une culture cinematografiche vivarose, e al è metût in evidence par vie di un montaç eficaç, li che il snait, dentri di un progjet cussì complès, al rive a coinvolzi dal dut il spetatôr [...]".
Ju ringrazii ancje par vêmi dât l'onôr di contribuî a chest progjet cuntun gno piçul intervent.
Compliments di cûr!!!
21 dicembre 2007
Piçulis grandis sodisfazions
20 dicembre 2007
Slovenie in Schengen
O capìs che cualchidun al sedi preocupât di chest, ancje par un discors di sigurece, ma jo o pensi che finalmentri si zire pagjine sierant un cjapitul di divisions lungjis cuasit un secul!
E sperìn che a gambiin maniere di pensâ ducj chei che a àn tal cjâf chê brute definizion dal Friûl: "la sentinella sul confine orientale"!!!
Dolce letarute
19 dicembre 2007
18 dicembre 2007
Eletrocjadene di Nadâl
Nol è Nadâl cence il zugut di auguris di Nadâl, e cussì chei simpaticons dal blog Corona's a àn inmaneât une cjadene di Sant Antoni... Joi ce biel! Ve chi lis mês rispuestis:
Trê adietîfs par descrivi il to blog:
Furlan, sticeboris, rispietôs (de grafie de lenghe furlane)
Trops blogarins âstu cognossût di persone?
1, 2, 3, 4, 5 ... parcè metisi un limit?
Cuâl blogarin varessistu gust di cognossi di persone?
La domande valie dome pai blogarins o ancje pes blogarinis? ;-) Però stant che no si rispuint mai a une domande cuntune altre domande... Ma thermonuke dulà isal finît? ;-)
Cuâl isal il prin blog che tu leis a buinore?
Ma al è clâr: chel chi, ve! ;-)
Fasaressistu fieste se al sieràs cuâl blog?
Nissun: libertât di espression par ducj!
Fâs talent scout: segnale un zovin blogarin-promesse.
Trentespagnolets: lait a viodi... al è "sul prin dâ sù", ma al è propit simpatic e al fasarà strade... magari al scrivarà ancje un libri ;-)
Fat.
E cumò o passi l'Elettrocjadenefurlane a la blogarine furlane in Egjit la Chiara, a Simone e a Renzo
17 dicembre 2007
Miercus al è consei comunâl
Par viodi l'ordin dal dì, fracait achì.
16 dicembre 2007
Honsell su pre Toni
Tal prin coment us met un articul li che si ripuartin lis declarazions di Honsell.
La mostre sui libris di pre Toni e larà indevant fint ai 6 di Zenâr dal 2008.
15 dicembre 2007
Auguris in Vile
Chest an, cuant che mi è rivât l'invît, o ai viodût cun plasê che si son visâts ancje di fâ i auguris par furlan, dongje des tantis lenghis che a son stadis dopradis par scrivi il biliet.
Mi visi che l'an passât o vevi segnalât la mancjance e chest an a àn viodût di meti a puest. Sperìn che al sedi un piçul segnâl par miorâ un ategjament suntun argoment che nol è stât tratât ben dal nestri grup regjonâl in ocasion de discussion de gnove leç di tutele de lenghe furlane.
14 dicembre 2007
13 dicembre 2007
Bad Santa
A mi mi à plasût parcè che ancje se e jere cualchi peraulate, mi à plasût la ironie di font e il messaç finâl che al è positîf. Us consei di viodilu, par fâ cualchi biele ridade, ma ancje par une riflession. Ve chi la recension e cualchi opinion (che o condivît cuant che a son positivis).
Buine vision!
Sante Luzie in Patrie
SANTE LUZIE
Sante Luzie benedete,
aio di dîle propri sclete?
Jo o volarès dal to bon cûr
un plasê… devantdaûr!
Ce mi zovie mai la viste
su la tiere cussì triste?
Ce aio di fâ mò dai miei voi
cuant che il mont al è un imbroi?
Ce biel viodi chês maseriis,
chest ledan, chestis tristeriis,
chestis tantis robariis
par chel mostri di paîs!
Viodi musis rabeosis,
ongulis lungjis e cragnosis,
balarins e cjochelis
che a blestemin sot lis stelis!
Ce biel gust viodi frutatis
sgherlis, socis, sfaçadatis;
o fantats cussì dordei
che a no san cjatâ di miei!
Sante Luzie benedete,
aio di dîle propri sclete?
No saressial miei sei vuarp
e pe anime e pal cuarp?
Pre Bepo Marchet 1946Cussì al scriveve pre Bepo 60 agns e passe indaûr. Ma jo o pensi che al sedi stât masse pessimist.
Conciert di Nadâl
Te stesse sere al sarà consegnât ancje il premi "Une vôs par ducj" volût de famee Maschio par ricuardâ il nono Pippo.
12 dicembre 2007
Solidarietât a Sant Tomâs
Un grazie a Anna e a ducj i volantaris che a àn decidût di impegnâsi ancje chest an.
L'apontament al è par cheste domenie ai 16 di Dicembar des 2 e mieze dopomisdì fint di sere par fâ dal ben: jo o pensi che o larai tor lis 5.
Al sarès biel cjatâsi cualchi blogarin alì par dâ une man: al baste pôc par judâ tant!
Par viodi la locandine plui grande, fracait achì!
Premiazion dal concors Estroverso
Ta chê ocasion a saran comunicâts i nons dai vincidôrs dal concors che al à viodût la partecipazions di concorints di dute la Regjon, de Italie, ma ancje di cualchi partecipant fûr dal stât talian. Un biel inizi par un progjet che al à la ambizion di presentâsi come une novitât sul panorame dai concors leteraris “Cheste esperience e rapresente un “unicum” e al merte atenzion” al à declarât il prof. Livio Sossi, docent di leterature de infanzie li de Universitât dal Friûl e president de Jurie.
Lis lenghis protagonistis de prime edizion a son stadis l’ongjarês, il sloven e il cec che a son stadis voltadis par talian e par furlan.
“La aministrazion comunâl e à volût cussì promovi la difusion di tescj pai fruts parcè che o sin convints che dome cjalant cun atenzion ai plui piçui si podarà costruî une grande Europe dai popui, intune vision di integrazion des culturis” al à declarât Gianfranco Balzano, assessôr pes politichis di partecipazion dal comun di Tavagnà.
La iniziative e je stade coordenade dal sportel pe lenghe furlane dal comun di Tavagnà e e je stade patrocinade de Regjon GVJ, provincie di Udin, universitât dal Friûl, Agjenzie pe lenghe furlane e associazion Linguestpress.
“O vin volût cjapâ i principis dal Consei di Europe che al dîs che la nestre, citadins europeans, e je une realtât plurilengâl e lu sarà simpri” al comente il prof. Mario Pezzetta, sindic di Tavagnà “La cognossince dai popui di dute Europe e des lenghis internazionâls e passe in maniere evidente traviers la cognossince e la promozion des nestris lenghis: chê locâl (la lenghe furlane) e chê dal nestri stât (la lenghe taliane)”.
Pe primevere 2008 e je previodude ancje une cunvigne su la impuartance de traduzion in particolâr par oparis destinadis ai plui piçui, a conferme che l’interès e la iniziative dal Comun di Tavagnà a continuin su cheste strade.
11 dicembre 2007
Cjâr amì, ti scrîf
10 dicembre 2007
Dalai Lama a Udin
Però i nestris politics al semee che a vedin pôre a dâ solidarietât a chest om parcè che forsit a àn pôre di cualchi conseguence de Cine, di fâi displasê al stât che al à colonizât il Tibet e esiliât il Dalai Lama: in Tibet al è un reât ancje vê dome une foto dal Dalai Lama te sachete!
La Cine e je un stât che ducj a cjalin come la gnove frontiere de economie, ma masse voltis si dismenteisi che in Cine no son rispietâts i dirits civîi!
O speri che te politiche di cjase nestre, cualchidun al vedi lis balis par denunciâ cheste vergogne, sotane de sêt di insiorâsi cuntun paîs che al spiete dome che chest siorut al mueri par podê dâ la ultime legnade al Tibet!
Politics tirait fûr lis balis!
09 dicembre 2007
Pensâ difarent
Nome chei che a son cussì mats di pensâ di podê gambiâ il mont, a rivin a gambiâlu pardabon.
E pre Toni al diseve ancje "Se no rivais a gambiâ il mont, cirît che il mont no us gambii voaltris. Se no rivais a salvâlu, metêtle dute par che no us sassini".
Un grazie a Aldo par vê tirât fûr chest filmât.
Il Lunari des Furlanis
08 dicembre 2007
Vie lui, vie ducj
Cumò, dentri di 20 dîs (mi pâr che cussì al sedi il tiermini), al rivarà il comissari che al puartarà l'ent fint aes prossimis elezions.
Mi displâs che cheste vicende si sedi sierade ta cheste maniere. Strassoldo al à fat un erôr e al jere just che al lassàs la incarghe... Nol à volût molâ, ma ce aial risolt? Mah?!
Ducj a cjase (pecjât) e si torne a votâ in primevere.
07 dicembre 2007
R.esistence in Dub
Vuê us met il video de esibizion: la vôs e je chê di DJ Tubet!
Lenghe furlane europeane
Pecjât che chei che a varessin dibisugne di vignî a scoltâ la cunvigne probabilmentri no saran: dute chê rie di conseîrs regjonâi e politics de nestre regjon che a continuin a trai cuintri de tutele de lenghe furlane.
06 dicembre 2007
Un tic di toponomastiche
O ringrazii Federica che mi àn mandât cheste robute :-)
05 dicembre 2007
Tondo: che e sedi la volte buine?
Cui che nol à mai molât e che in dì di vuê al à dimostrât di crodi intune vitorie al è Renzo Tondo. Cualchidun, come il senadôr di Martignà (provincie di Gjenue), al continue a dî che "Renzo nol va ben, al è adore par fâ nons" e balis variis, ma inmò nol à une alternative: magari spietìno che al vegni il 2009 par tirâ fûr un non? (viodêt che si vote te primavere dal 2008!).
Sperìn che e sedi la volte buine e che a Renzo i vegnin dade la pussibilitât che tal 2003 i è stade neade: lui, Renzo, intant al è za partît.
04 dicembre 2007
Benvignût Santino Roya
O fâs lis congratulazions a so pari, il gno amì Claudio Roya che al lavore a Radio FM Communicar, a la mame Maria Laura e al fradi Luca.
Un altri furlanargjentin che al fâs cressi la biele comunitât furlane di Colonia Caroya!
03 dicembre 2007
Cun Loris Vescovo in Gnove Zelande
Al à screât un blog che si pues lei par viodi ce che al cumbine ta chest so biel viaç.
Mandi Loris e mandi a ducj i furlans di là jù!
(te foto fate a Taupo, Gnove Zelande, di çampe a drete: Devid Cudicio di Torean di Cividât, Loris Vescovo e Doro Zanini di Udin)
02 dicembre 2007
Premi Friûl 2007
Si è sierât il premi Friûl e chest an son stât premiâts i R.esistence in dub, che a fasin musiche ispirantsi a la Gjamaiche cjantant par furlan.
Il zovin che al fevele sul palc al è DJ Tubet.
01 dicembre 2007
Zornade cuintri dal AIDS
Une des formis di trasmission de malatie e je chê midiant di rapuarts sessuâi.
Se us capite di vê rapuarts ocasionâi, stait atents: jo no condivît che lis personis a vedin esperiencis dome dentri dal matrimoni e dome pe procreazion.
L'argoment al è une vore dificil e no volarès dî banalitâts.
Mi limiti a dâ un consei, no dome par evitâ gravidancis no voludis: dopraitlu.
30 novembre 2007
Sant Andree, il purcit su la bree
Ogni cuâl trat mi capite di fermâmi a fâ cuatri cjacaris cun chei che a àn viodudis cori plui stagjons di me e dispès lis contis che a legrin chescj incuintris a tachin cu la classiche formule "Mi visi che…". Un panin cul salam al ufrì la ocasion par tornâ cul ricuart a etis aromai lontanis, une vore duris ma ancje bielis par chel che lis à vivudis, forsit parcè che leadis cetant a un periodi de vite cuant che il jessi gaiarins al prevaleve ancjemò su lis preocupazions che in curt a varessin vût il sorevint.
"In campagne, cuant che l'unvier al clucive sot di une coltre penze di nêf, pocjis a jerin lis ocasions di fâ fieste.
La vuere e jere finide di pôc, ma la bataie cuotidiane par sbarcjâ il lunari no veve voie di cognossi nissun armistizi.
Une des pocjis ecezions si presentave tor dai ultins dîs di novembar.
In particolâr la tradizion contadine e fissave pal trente, un di chei apontaments plui bramâts di dut l'an e su la bocje al coreve cun suturne sacralitât il sproc "Sant Andree, il purcit su le bree!".
Tant che ogni so predecessôr, dut câs, il protagonist de zornade di chel an al spietave cence savê il so destin tal piçul cjôt insom dal curtîl. Anzit, vadì che si visave cun tant agrât di chê buinore cuant che un contadin si veve sistemât il cjapiel e cuntune vosone al veve confermât "O cjol chel!", contentant il frut che lu compagnave e che pie no pie al rivave sore dal sierai li che une scrove e tignive a ments la sô fiolance colôr di rose.
Di chel dì indevant al jere stât tirât sù cun dutis lis graciis, figotât e sossolât. In curt al varès scuviert il parcè di tante atenzion.
Forsit al veve tacât a nasâ puce di stiç di cuant che par doi dîs lu vevi tignût a dizun.
Chei vogluts neris mi fissavin cun fâ interogatîf intant che o sieravi la puartele dal cjôt. Aromai al jere scûr e il frêt, che al becave, al prometeve un altri regâl cjandit, dopo des sblancjadis dai dîs passâts. Il cîl al mantignì lis promessis dopo cene, cuant che o cjalavi de mê cjamarute chei cuatri mûrs che a clucivin pe ultime gnot chel ospit toful di chel an. E intant che il mulin dal cîl al tacave a masanâ gjenerôs flocs cjandits, o sintì za in chê volte une grande nostalgjie.
I glons des cjampanis mi derin la buine gnot e mi indurmidii sintint i miei ducj cjapâts tal finî i ultins preparatîfs par l'indoman.
Come simpri la cjase e jevà une vore adore. Il businôr de cusine, propit sot de mê cjamarute, cun dolcece mi tirà fûr de val dai insiums.
O cognossei clare la vôs dal vieri purcitâr dal paîs che, cu la solite baldance di chei che a àn une considerazion masse grande de lôr part, al jere par preparâ i siei fiers dal mistîr.
Une curiositât sadiche mi tirà fûr des coltris e, cence volê fâmi viodi, mi fasei fûr cirint di vualmâ lis lamis che a lusivin ordenadis cuntune cure scuasit chirurgjiche su la taule de cusine. Intant che o rimiravi chel glaçât e signestri campionari di art purcitarie, un "Bundì!" al segnalâ che il gno tentatîf di no jessi scuviert al jere falît e ancje par me al jere rivât il moment di cjapâ part al rituâl.
Cence grant entusiasim o cjapai l'invît a preparâmi. Cuant che o foi vistût, o lei jù pe gulizion. No vei il timp di gjoldimi la scudielone di lat, che za mi cjatai te nêf fin tai zenoi dut cjapât tal me compit: tignî la cuarde che in curt e varès menât, cence tante creance, il purcit viers la sô "fieste".
Che semplice incarghe mi semeà di fondamentâl impuartance, dât che o jeri il vuardian dal unic imprest che al varès permetût di tacâ la "cerimonie".
Cence visâmi plui de maluserie dai miei insiums, o stavi braurôs e dret tant che un pichet denant dal cjôt in spiete di consegnâ al vieri purcitât, al pai e a so fradi la gruesse soie.
Ogni braure e svant si sdrumarin cuant che o sintii il rugnâ dal grant nemâl. O cirii di fâ une timide resistence intal moment che o scugnii consegnâ la cuarde ai grancj, ma lis mês manutis fredis a molarin prest denant de fuarce dal barbe.
O restai glaçât te nêf, che cence remission e continuave a vignî jù.
O varès volût scjampâ a pene che il trement berghelâ de bestie al sbregà l'aiar, ma o restai di clap, fermât di un assurt sens dal dovê che mi impedive di bandonâ il lûc des operazions.
Di bot al fo un cidinôr che mi insuspietì.
Cuant che o viodei jessi dal cjôt i miei a mans scjassant e blestemant come pocjis voltis ju vevi sintûts, o sintii une strane gjonde. Jo, la mame e la agne o lerin dongje a chei oms e, viodût chei segns che a vevin intor, no mi coventà scoltâ lis spiegazions di gno pari par capî che no jerin rivâts adore te lôr intenzion e il purcit sflacjôs al veve resistût cun fuarce a chel tentatîf di menâlu al creatôr.
I trê si netarin di corse e intant che i doi fradis a faserin viodi di vê cualchi dubi tal tornâ a frontâ subit la bestie che seont lôr e veve mostrade une fuarce sore nature, il vieri purcitâr, ferît plui tal orgoi che tal fisic, al le dret tal lûc dal duel.
"A cost di strissinâlu di bessôl, cumò lu sistemi jo!".
Al fruçâ il cjapiel sul cjâf, al sparì tal scûr dal cjôt, lassantnus dongje de cjalderie, li che di timp e jere daûr a bulî la aghe.
La lote e continuà par cetancj minûts jenfri blestemis e rugnadis, fintremai che di gnûf al tornà il cidinôr dentri chei cuatri mûrs.
Di bot une sagome e jessì de puartele dal cjôt, lant tal mieç dal curtîl.
Si fermà a pôcs metris di nô cul cjapiel butât un tic a drete e il voli braurôs di cui che intun bot al jere rivât adore a svindicâ cetantis gjenerazions suinis.
Al rugnâ sodisfat, scjadenant il bonspirt dai presints.
Purtrop par lui e fo une glorie efimare, che e scugnî rassegnâsi a niçulâ jù dai luncs raclis di faiâr ben in rie tal camarin di cjase mê.
Se mi visi ben, no crôt che il vieri purcitâr al sedi plui jentrât intun cjôt cence la juste assistence."
Chel panin cul salam al veve un gust diviers dal solit…
29 novembre 2007
I Savoia a domandin un risarciment
A cheste domande, a mi mi ven dome une rispueste: cheste chi sot...
28 novembre 2007
Gambiaments in consei
27 novembre 2007
Contribûts par Maian
Assessorât ae politichis sociâls e pai zovins
al Comun di Maian (tot: 18300 euros) par:
Centri sociâl di Deveà: 2900 euros
Centri sociâl di Cjasesole: 2900 euros
Centri sociâl di Pêrs 2500 euros
Centri sociâl di Farle 2500 euros
Centri sociâl di Sant Salvadôr 2500 euros
Centri sociâl di Trivià 2500 euros
Centri sociâl di Susans 2500 euros
ae Parochie di Ss. Pieri e Pauli (Maian): 2500 euros
e dal assessorât al turisim ae Pro Majano: 9.000 euros.
O torni a dî ce che o ai dit ancje in consei comunâl: grazie a Adriano Piuzzi, assessôr aes Politichis sociâls e pai zovins de Provincie di Udin, par dut ce che al à fat fint cumò pal nestri comun e pes associazions dal nestri teritori.
26 novembre 2007
Peraulis crosadis a Felet
A Tavagnà un imprest didatic par furlan
La aministrazion comunâl di Tavagnà e à realizât un impuartant imprest ludic didatic par svicinâ i plui piçui al ûs de lenghe furlane a scuele: Peraulis crosadis e altris zûcs enigmistics.
Come che si lei te prefazion dal librut, patrocinât ancje de Agjenzie regjonâl pe lenghe furlane, “Ai 26 di Setembar dute Europe e à celebrât la Zornade europeane des lenghis e duncje ancje chês locâls. Fint dal 2001 (che al è stât l'an european des lenghis) il Consei de Europe al à volût dedicâ cheste zornade di fin Setembar a chest impuartant argoment, marcant a clâr trê principis di fonde: “la Europe e je plurilengâl e lu sarà simpri; l'aprendiment des lenghis al ufrìs une oportunitât ai citadins; ognidun al è in stât di fâlu”.
La finalitât di chest progjet e je propit chê di judâ i fruts a incressi la lôr paronance de lenghe furlane.
Il librut al è stât distribuît ai arlêfs des classis tierce, cuarte e cuinte des scuelis primariis dal comun (plui di 330 fruts) parcè che, come che al à vût dit Mario Pezzetta, sindic di Tavagnà e promotôr de iniziative, “Dome tacant dai plui zovins si pues garantî un avignî ae lenghe furlane che e rapresente un element identitari tra i plui impuartants de nestre comunitât, cu la sperance che e deventi simpri di plui ancje ocasion di confront e contat tra lis tantis culturis che a vivin sul nestri teritori”.
La publicazion e je nassude di une sinergjie tra il Sportel pe lenghe furlane dal Comun di Tavagnà e la cjase editore Kappavu che e à curât la realizazion de publicazion che si presente cu la ambizion di podê jessi di esempli ancje par prossimis esperiencis similârs.
“Intun mont che al devente simpri plui piçul midiant des gnovis tecnologjiis” al continue Pezzetta “Ancje il Vieri Continent al à di frontâ il pericul de omologazion des culturis. Chest progjet al nas propit par fâ rifleti su la impuartance de difese de nestre lenghe e de nestre tradizion, no par sierâsi tal nestri “curtîl”, ma te convinzion che dome valorizant il "particolâr" si pues pandi une culture de integrazion tra lis identitâts diferentis presintis in Europe e duncje ancje tal nestri comun”.
Lis primis reazions a son stadis une vore positivis e ancje i insegnants des classis, che a àn ricevût il libretut, a àn preseât il progjet che si presente come un imprest util par imparâ zuiant, come che al è just che a fasin i fruts.
Info:
lenghe.furlane@comune.tavagnacco.ud.it oppure tel 0432/577326
25 novembre 2007
Zornade cuintri de violence su lis feminis
Lis statistichis a disin che in Italie une femine su trê e patìs violence (lei dut l'articul sul Corriere).
Sperant che nol vedi mai di coventâ, o segnali a dutis lis feminis che a lei chest blog, un servizi che ur dâ la pussibilitât di cjatâ cualchidun che lis scolti. No stait a tignî dentri ciertis robis brutis che us àn fat: ancje se al pues semeâus dificil, insormontabil, o vês di denunciâ cui che us à fat e us fâs dal mâl.
Parcè che se cualchidun al alce lis mans (no dome tal sens fisic: tantis altris a son lis formis di violence) su lis feminis, nol merte nissun dûl o justificazion... nol merte nancje di jessi clamât om.
24 novembre 2007
La agonie de politiche
O ai scoltât tancj intervents populiscj, int che e berghelave e cjâf grup di partît che come il leghist che par sputanâ Strassoldo, cavalcant la onde de moralizazion, si invente un ricat, smentît di ducj: figure di cjocolatin.
Chel document firmât di Strassoldo e Tavoschi al è stât un erôr e une robe che no veve di jessi fate, ma rivâ a tirâ ledan ta chê maniere, propit no mi à plasût.
Mi àn plasût i intervents di Adriano Piuzzi e Fabio D'Andrea, che a àn condanât l'episodi dal pat Strassoldo-Tavoschi, ma a àn difindût l'ent Provinciâl e il lavôr fat fint cumò.
Udc e Lega Nord spacadis vinars in consei, vuê si son dimetûts l'assessôr Decorte dal Udc e i assessôrs di AN...
E pal moment dut rinviât al prossim consei provinciâl (altris 15 dîs?...).
Al reste il fat che chest episodi al restarà tai libris come il paradigme de sconfite de politiche. Su ogni front.
23 novembre 2007
Pasolini domenie a Felet
JENTRADE LIBARE!
Altris info, sul sît dal comun di Tavagnà
Par viodi la cartuline dal conciert plui grande, fracait achì.
22 novembre 2007
Snaidero viers il NO
Ma ce che forsit al interessave di plui il mont de politiche e jere dal sigûr la sielte di Edi Snaidero (te foto).
Al è probabil che Edi Snaidero al disi di NO a la candidature pes regjonâls.
E zire vôs che lui al ves za decidût di timp, ma che cualchidun i vedi dit di spietâ prin di anunciâ la rinuncie.
No si trate cussì une persone par ben che e veve pensât di impegnâsi (intun prin moment forsit pardabon) intun mont che nol è propit il so.
Dute cheste vicende e je stade gjestide une vore mâl e plui di cualchidun al varès di sintîsi in debit cun Edi Snaidero pe maniere che al è stât strumentalizât.
Tra l'altri cumò o sin di gnûf te situazion di partence.
Ce si spietial a formalizâ une volte par dutis la candidature di Renzo Tondo per regjonâls 2008?
21 novembre 2007
Consei comunâl e gnûf cjâfgrup
La cuestion politiche plui interessante e sarà la presentazion dal gnûf cjâfgrup di Forza Italia, ancje se no sai fint cuant che si doprarà chest non...
Stant che Gaggiano al à dit che lui al à fat il grup di An, lui al fasarà il cjâfgrup di se ste e duncje la sielte par Forza Italia il cercli si strenç...
ps: dopo che o ai fat il post, ve ca la convocazion...
20 novembre 2007
No son plui 20 agns
19 novembre 2007
Disasi dai zovins
E je vere che a son ciertis situazions che a van tignudis sot voli: baste dome lei i fats di cronache sucedûts a Maian tal ultin an... nancje chi o sin plui intune realtât bucoliche: ma lu sino mai stâts? Situazions dificilis a son simpri stadis.
Chest al è avonde lapalissian e se si reste sul gjenerâl al è facil dî robis scontadis e colâ te retoriche.
Ma se si va tal particolâr al è ancje il risi di pescjâ une "buiace" se no si dâ argomentazions particolârs e precisis. Duncje il mert di cui che al à stiçade la cuestion al è chel di vê dât la ocasion di fevelâ di un aspiet de nestre societât; la pecje e sta tal vê trat cussì, avonde malut, forsit parcè che al jere nervôs: magari la dì dopo no le varès frontade ta chê maniere.
Jo o pensi che cualchi volte si esagjere tal volê meti une "cjampane di veri" sui zovins: si fevele di "disasi dai zovins" che no san dulà lâ. Secont me nol è il "puest" che al risolf il probleme, ma a son i rapuarts che a àn di nassi tra di lôr. ASD Majanese (comprindût il grup di zovins che no son dome une scuadre, ma ancje un grup di amîs), ma ancje Libertas, ma ancje dutis lis altris associazions (ancje la Pro Maian, ma ancje lis realtâts plui piçulis) a son daûr a fâ un lavoron ecezionâl che probabilmentri nancje il comun al rivarès a fâ bessôl cui centris di agregazion e altris iniziativis similârs propit parcè che intune associazion e je une struture e un sisteme di rapuarts che al garantìs i iscrits. Nol è un câs che i "centris di agregazions" o "centris sociâi" che a funzionin di plui ancje a Maian e frazions a son in man a Associazions o comitâts une vore atîfs: duncje, come che o disevi, nol è un puest che al risolf il probleme, ma lis personis che lu fasin funzionâ.
Ma il discors al è pardabon masse dificil di risolvi in pocjis riis, e o speri che la discussion che e ven no vedi di ridusisi a un "gjalinâr di barufis". Par plasê.
18 novembre 2007
Zornade in ricuart des vitimis de strade
Un pinsîr par chei che no son plui, ma ancje par chei che a son restâts, ma che no rivin a dismenteâju...
Par fermâ la stragje stradâl, precedence a la vite: simpri!
Domenie cun pre Toni e la sô sapience
Par furtune che al è Marino che sul so blog al continue a dâ vôs a pre Antoni Beline:
Un popul cence storie nol va indenant; al va indenant il cuarp ma no il popul. Si pues fâ di mancul di lâ a messe e no crôt di blestemâ, ma cence culture e cence religjon no si va indenant. La religjon e je alc di plui profont dal lâ a scuele.
(pre Toni Beline)
17 novembre 2007
Gnot di amôr
Gnot di amôr
Caricato da christianromanini
Îr o ai stât a cjatâ Sdrindule, che o saludi e o ringrazii pe simpatie e pe disponibilitât.
O ai comprât il Cd cu lis sôs cjançons e lui mi à regalât il test di chê sô plui biele, chê che e restarà come "Stelutis alpinis":
Gnot di amôr
peraulis e musiche di Sdrindule
Gnot e dì
jo ti viôt chi cun me,
ma ce frêt di bessôl chi tal jet:
jo o crodevi di vêti par me dute la vite.
O vevi un agnul poiât chi sul cûr
mi diseve “cun te o soi sigûr",
"tenmi strete plui strete, di amôr o mûr”.
Tu la sole, la prime, l'amôr,
o ai passât masse timp di bessôl,
jo ti cjali tai voi e o capìs no tu puedis lassâmi.
Une gnot che no conte par te,
une vite che e va vie cun te,
e tu agnul dal gno Paradîs cence di me.
E tu vâs vie cence dîmi nuie,
al reste il cjalt dal to cuarp
ta chel jet, jo no ai plui nuie:
jo ti prei, Signôr, jude il gno dolôr.
O vevin scrit su chel arbul tal viâl
“jo e te” cuntun segn sul cûr.
O vevin dit une dì “O tornarìn, o sarìn insieme”.
Sì chel segn lu veve il gno cûr
e chel viâl al fâs pôre, al è scûr,
nancje il cjant di un amôr che al dîs “Jo o mûr”.
E tu vâs vie cence dîmi nuie,
ilusion di un moment, di une gnot, di une bausie...
jo le spieti ca, ma no tornarà.
note:
la version trascrite e rispiete lis regulis gramaticâls de lenghe furlane, po dopo, come che al sucêt tal fevelât ciertis elisions a son naturâls e duncje no stait a bruntulâmi se ce che al è scrit no lu sintîs tal cjantât.
O ringrazii Sdrindule che mi à dât il permès di meti la cjançon in rêt: un regâl pai furlans di dut il mont!
Cui che al volès comprâ il Cd al pues lâ a cjatâlu a cjase a Pagnà in "via della motta, 5/c", ma se lu visais par telefon, us spieghe cemût rivâ:
Sdrindule 0432/661325
o mandâ une mail a:
dipetardo@libero.it
16 novembre 2007
Il Diari di Tosoni
Plantis sul Cuel
Par chest i ai prometût che o varès fevelât dal Cuel dal Fum, che al è un pôc che no trati sul blog.
Lant a cjalâ indaûr, mi soi impensât che za cualchidun al veve fevelât di speciis vegjetâls in pericul e vuê o propon une discussion "verde": ce proponêso par inverdî il Cuel dal Fum?
Ps1: ancje se l'assessôr ai LLPP Zucchiatti al dîs che no nus lei simpri, stait trancuii che ducj i sugjeriments i saran recapitâts, stant che dal sigûr al è za stât visât.
Ps2: rivìno a discuti cence scanâsi? ;-)
15 novembre 2007
La Pro Majano e ringrazie i colaboradôrs
Il motîf: ringraziâ i 100 e passe colaboradôr che a àn judât il Gnut e la Pro Loco in dutis lis ativitâts di chest ultin an.
E a son stadis propit tantis:
- il Festival;
- Friuli Doc;
- la cene furlane a Traversetolo;
- l'apontament dai vins a Lignan e vie indevant cu lis tantis iniziativis dal Gjal.
14 novembre 2007
13 novembre 2007
Ridistrubuzion des deleghis
Dut câs, pal moment e je stade fate ancje une ridistribuzion des deleghis.
Prime di lâ indevant, o aprofiti par fâi di gnûf i compliments e i auguris di bon lavôr a Stefano, cu la sperance che lu fasedin lavorâ te maniere miôr (e a lunc) e che nol vedi di passâ ce che o ai passât jo.
Tornant a la cuestion de ridistribuzion, lait a viodi lis gnovis deleghis: fracait achì
12 novembre 2007
Ring
A mi chest scuintri nol è che mi interessi plui di tant: o ai masse difiets par metimi a judicâ chei altris, però o soi curiôs di viodi fint dulà che e rive la discussion... magari o lassi un coment ancje jo... ma no cumò.
11 novembre 2007
Sant Martin
La corse, lis cjastinis, i ufiei, i fruts e il soreli, ma nol jere Feliciano daûr dal banc...
Di là sù però un tai di ribuele lu à bevût cun noltris.
Furlan di Aldo
Di po Aldo, ma dulà si puedial vignî a scoltâti une sere?
I 60 agns di messe di don Remigio
Auguris!
10 novembre 2007
Auguris a la Ninine
Te foto no sarà une torte cu lis cjandelutis, ma a mi chest mi plâs un casin!
Gjeometrie invernâl
Cussì, cjapade la machinute fotografiche o ai fat cualchi foto: ce us semeial?
gjeometrie invernâl 01
gjeometrie invernâl 02
gjeometrie invernâl 03
gjeometrie invernâl 04
gjeometrie invernâl 05
gjeometrie invernâl 06
Un grazie al gno pari che al à intassât i lens.
Ps: sì, sì... lu sai... l'Unvier al tache a Dicembar, ma mi pareve plui adat chest non pluitost che cjalâ sul Lunari... e po, cemût di disial? No esistin plui lis stagjons di mieç... :-)


c: text/html

text:
La Seconde Vuere Mondiâl
Ce che al jere stât semenât si è madressût e, dopo un tire e mole che al costà la ocupazion de Boemie e de Moravie, sul afâr dal curidôr di Danziche e sclopà la vuere.
La Italie – une vore par vie che e jere plui indaûr di ce che al diseve il duce – si tignì fûr sul imprin.
Si jere te sierade dal 1939 e si tirà indenant fin te vierte dal ’40, cuant che la Gjermanie e scomençà a fâ la vuere pardabon.
Danimarcje e Norvegje a son stadis lis primis a paiâ e subite dopo la Olande, il Belgjo e la France.
I todescs si jerin parecjâts come cu va: a vevin imparât a no fâ i fai de vuere dal ’14, e a fruçarin in pocjis setemanis francês e inglês che a àn scugnût molâ. Si cjaparin la France che a riduserin a sbrendui, e la Italie, par no cjatâsi di bande, ai 10 di Jugn dal ’40 e tacà ancje jê, fasint la figure di chel che al cope un za muart. L’afâr al deventâ serio cu la Inghiltere, che Hitler nol rivà adore a cjapâle.
Cussì e nassè la front de Libie pa la Italie e la vuere sul mâr.
I tocjà fâ la vuere pardabon ancje a la Italie, e riclamâ int a bati.
Ma cheste volte no si mobilitarin ducj, dome ce ca ce là: cussì tal desert de Libie no mandarin cetancj furlans. Ma cuant che Mussulin al tentà di tacâ in Albanie cuintri la Grecie, i furlans cu la division Julie a son stâts sielzûts i prins. Si pues dî che ju mandarin dome cui scarpets, mâl comandâts e mâl metûts.
I grêcs a tignivin masse dûr tant che i todescs a scugnirin dâ une man par gjavâ i talians dal imbroi. I furlans de Julie a àn tignût dûr a sun di patî e murî: ordin di murî sul puest cence molâ e cence vê cun ce e parcè bati.
Si tratà di 24.000 muarts in buine part furlans: par prionte e là sot ancje la nâf «Galilea» plene di furlans che a tornavin in Italie a polsâ.
A la Italie no leve trop ben, ma la Gjermanie e jere impiade, e tal mês di Jugn dal ’41 e tacà la Russie. Une robone! Al sameave che nissun al rivàs a fermâ i todescs.
Ce si vevial di fâ? In Libie si devin botis, ma si ‘nt cjapave di plui, sul mâr si piçavin i Inglês, ma no si ju fermave; cussì Mussulin al mandà i talians in Russie par tignîsi sù.
Ancje in Russie une buine part a forin furlans, tant tal C.S.I.R. dal ’41 che tal A.R.M.I.R. dal ’42 (1).
Ma vevino sanc dome i furlans di spandi par la Italie? Nancje che si fos pensât che o jerin la miôr cjar di canon!
I todescs a cjaparin in man il comant ancje in Libie, ma nancje a lôr ur le drete: in Russie tal unvier dal ’42 e le mâl ancje a lôr a Stalingrat e la vuere e de di volte.
La zirucade de Russie ai furlans e costà lagrimis e sanc: a son vîfs ancjemò cualchidun di chei rivâts adore di tornâ, ma la grant part e je restade là sù, muarte glaçade. Intant, par vie dal Gjapon, la vuere e veve strissinâts dentri ancje i Americans: chei nus netarin da la Afriche e nus jemplarin di bombis cence lâ masse pal fin.
Cul jutori di chel flagjel sicilian che e je la mafie, a rivarin a meti pît in Sicilie e cussì e madressè la fin di Mussulin.
Nol à rivât adore di tignî adun nancje i siei, che cul jutori dal re Vitorio – chel che lu veve metût sù dal ’22 – lu àn parât vie e metût in pereson.
Pai todescs dut l’afâr al someà un tradiment ae taliane vie, e cussì a deciderin di cjapâ in man la Italie.
I soldâts talians, no savint ce fâ e a cui ubidî, ai 8 di Setembar dal ’43 a jerin tornâts a cjase, in buine part a pît. Il guvier dal re Vitorio al veve molât cui americans e cui inglês; si vevial tun colp di metisi cuintri i todescs?
I furlans, che a jerin in Jugoslavie o li ator, a cjaparin la strade di cjase: la idee e jere chê di finîle cuntune vuere deventade cence mani.
Malapaiâts, ma no tant stupits di bati cence parcè!
Cussì i todescs a cjaparin dut in man cun cualchi colp tirât ca e là e a plantarin la front cuintri dai americans e di chei altris te basse Italie tor di Cassino ad ôr di Napoli. E la vuere no finî.
In cuasi ducj i paîs si veve sunadis lis cjampanis, crodint che la vuere e fos finide, impen il piês – disìn cussì – al veve ancjemò di vignî.
La Seconde Vuere Mondiâl
Al jere sucedût un ribalton che al veve butât par aiar dut ce che al jere stât insegnât e fat sperâ par vincj agns di fassisim.
Ce si vevial di fâ intun moment di chê fate?
Mussulin diliberât, al veve metude in pîts une republiche cui siei fassiscj plui ferbints, ma i todescs a restavin in Italie ad in plen anzit, il Süd Tirol cul Trentin e il Friûl cun Lubiane e la Istrie ju vevin cjapâts dentri te grande Gjermanie: nô o jerin deventâts l’Adriatisches Küstenland sot un sorestant (Gauleiter) todesc.
Ca e là par la Europe, massime in Jugoslavie, al steve sbuliant un afâr che no jere la vuere solite, ma un cjapâsi a sclopetadis dapardut, muse a muse, rompint stradis e feradis, fruçant dipuesits e industriis, che e cjapâ il non di «Resistence» e chei che le fasevin di «Partigjans».
No je nassude di bessole ancje se la clime le à judade a nassi, ma e fo metude tal cjâf de politiche di chei di chê altre bande, massime de Russie. Al è un fat che ancje in Friûl i partigjans si son dâts dongje seont il colôr politic, e che ducj i grops a vevin un che al faseve la vore di comissari politic. Dute chê zoventût tornade a cjase ai 8 di Setembar dal ’43 no saveve ce fâ: al jere masse spietâ che il mont al les cemût che a volevin chei altris. Al è simpri stât dificil spietâ cence podê sburtâ.
Cussì la idee politiche che o vin dite e cjapâ pît e, tai puescj plui salvadis, si scomençà a cjatâ int cu la sclope su la spale. De bande de Sclavanie i prins, po di là da la aghe e in Cjargne chei altris.
I nonos tal imprin no àn tignût dûr, ma po si son sclarîts: cun façolet e stele rosse su la barete chei di soreli jevât, cul façolet e stele verde chei che a vignivin fûr par dret o par stuart des parochiis, e altris colôrs e savôrs. A jerin nassûts i «partigjans», non vignût di soreli jevât.
A vevin chê di no lassâ in pâs i todescs, che a vevin metudis lis sgrifis su la Italie, e i fassiscj republichins di Mussulin, che al veve metude sù la Republiche di Salò, par tornâ a tirâ dongje i siei.
Vuere e je vuere!
Un colp di une bande, une bombe di chê altre, dams di ca, muarts di là.
Par cjoli la aghe al pes ducj chei in etât a vevin di lavorâ inte Todt, la imprese dai todescs par fâ cjamps di aviazion tal Friûl e dut ce che ur coventave. O cussì o soldâts cun Mussulin o a vore in Gjermanie.
Ma nancje cussì al è stât avonde!
Alore te sierade dal ’44 a rivarin i cosacs, che si jerin butâts cui todescs, cun feminis e fruts: il Friûl, di Udin in sù, ur al prometerin se a scombatevin cuintri i partigjans a pro dai todescs.
A vignivin dal Don, dal Cuban e ancje de Siberie, cuntune fulugne di cjavai e cualchi dromedari; si plantarin, tant che a cjase lôr, e e scomençâ une altre pagjine de vuere in Friûl.
I partigjans, cu la stele rosse, intant si jerin ben plantâts; in Cjargne a jerin rivâts adore di meti sù une republiche Cjargnele, che e veve tacât a funzionâ. Des bandis di Nimis, di là de Tor, a jerin rivâts adore di tentâ un afâr dal gjenar, partigjans cu la stele rosse e cun chê verde.
Plui in là al jere sucedût alc altri, par vie che chei cu la stele rosse a vevin fate socie cui partigjans slovens.
Fat al è che i partigjans no jerin plui dacuardi fra di lôr: la politiche di partît e chê dai confins da la Italie dopo de vuere e finì cul metiju un cuintri chel altri. Tant che a Porçûs i sorestants di chei cu la stele verde (2) a forin copâts di chei cu la stele rosse.
Cosacs e todescs a tornarin a passâ la Tor e a brusarin Nimis e Faedis e compagn a faserin sù pe Cjargne, obleant i partigjans a parâsi tai boscs.
Alc dal gjenar al tocjâ sù pal cjanâl di S. Francesc e sù par Tramonç.
Ancje chei de stele rosse a scugnivin parâsi di là dal Lusinç.
Tal mieç di chest davoi la int e leve simpri di mieç, spelade di une bande e di chê altre, par resons diferentis.
Al è clâr che no gloteve ni cosacs, ni todescs , ni fassiscj, ma i partigjans (che a jerin in font de sô int) ancje se a jerin de sô bande, le metevin in crôs.
Mês di torments chenti, intant che tancj furlans in Russie a murivin di frêt e di strussiis te grande zirucade.
Cul non di Diu, ai prins di Mai dal ’45, ancje il flagjel de vuere al finì: la int si sintì diliberade dal cjalcjut.
NOTIS:
(1) Cussì si clamin lis dôs spedizions talianis in Russie.
(2) Pre Checo al è simpri se stes.
pre Josef Marchet e pre Checo Placerean
I CLASSICS. 16 – CUINTRISTORIE DAL FRIÛL La albe de nestre Patrie............
La Seconde Vuere Mondiâl

robotstxt: allowed

filter: keep


text:
Alenament
Ogni setemane tu âs di sielzi il tip di alenament che i tiei zuiadôrs e varan di seguî te sessions di alenament. I efiets dal alenament setemanâl si viodin simpri il joibe o il vinars, a seconde de Nazion. Il tip di alenament sielt prime dal inzornament al è chel che al vegnarà doprât par chê setemane. I cambiaments te forme corinte e di sfont e vegnin in chest moment.
Etât dai zuiadôrs e nivel des abilitâts
In gjenar i zuiadôrs plui zovins a imparin plui a la svelte dai zuiadôrs plui vecjos, ma trop che un zuiadôr al impare dal alenament al dipent ancje dal nivel de abilitât – plui basse e je, plui a la svelte al impare.
L’alenament te abilitâts verementri bassis al plui de voltis al è plui svelt di chel su lis abilitâts di nivel medi, e l’alenament te abilitâts verementri altis al plui de voltis al è plui lent di chel su lis abilitâts di nivel.
A part le etât e il nivel de abilitât, a son cuatri fatôrs che decidin l’efiet dal alenament: la intensitât dal alenament, il tip di alenament, la cuantitât di alenament de resistence, e il staff dal alenament (alenadôr e assistents)
Intensitât dal alenament
Plui durementri tu alenis, miôr e sarà la forme de scuadre, e i efiets dal alenament e cressin. Tu decidis l'intensitât dal alenament cuntun numar jenfri 0 e 100.
L’efiet negatîf di une alte intensitât al è il risi di infortunis plui alt. Tu âs di decidi cuâl nivel al è miôr par te – domande a altris alenadôrs tai forum.
Une diminuzion significative de intensitât e pues dâ un sburt al spirit di scuadre (dome une volte). Cuant che tu ordenis ai tiei zuiadôrs di alenâsi cun plui intensitât, il spirit di scuadre al colarà jù dopo cheste notizie. Se tu vuelis cambiâ l'intensitât di alenament visiti che il gnûf valôr al à di sedi dât al mancul un zornament prime dal zornament dal alenament.
Tip di alenament
Tu puedis sielzi jenfri 11 tips di alenament. Ognidun al fâs miorâ I zuiadôrs in alc. Ducj I tips di alenament a son mostrâts te tabele chi sot.
Staff di alenament
Se tu âs un bon alenadôr, l’alenament al sarà miôr che no cuntun alenadôr trist. I assistents dal alenadôr e aumentin I efiets dal alenament.
Alenament de resistence
La resistence e va alenade ogni setemane, come percentuâl dal alenament totâl. Il rindiment al calarà a nivei di intensitât alts – al è miôr alenâ un pôc ogni setemane che alenâ tant dome cualchi volte.
I zuiadôrs vecjos a àn bisugne une intensitât di alenament plui alte ogni setemane par mantignî un ciert nivel di resistence, chest al vûl dîsi che ogni alenadôr al à di cjatâ il nivel just di alenament de resistence pe lôr scuadre e lis lôr ambizions.
I zuiadôrs che àn zuiât al mancul 90 minûts pe tô scuadre te setemane e cjapin il 100% dal alenament in resistence. I zuiadôrs che àn zuiât mancul di 90 minûts (par esempli i sostitûts) a ricevin il 75% dal efiet, plui une cuote par ogni minût che àn zuiât. I altris zuiadôrs che no àn zuiât pe tô scuadre vie pe setemane, ma che a son avonde in forme par alenâsi (zuiadôrs infortunâts par 1 setemane o mancul) a cjapin mieç efiet.
L’alenament de resistence al pues influençâ la forme totâl de tô scuadre; i efiets tai nivei di forme e son proporzionâi a la percentuâl dal alenament de resistence tal moment dai zornaments setemanâi dal alenament.
Ten di ments che dome la forme corinte, e no chê di sfont, e je influençade dal alenament di resistence.
Principis basilârs
La cuantitât di alenament che un zuiadôr al cjape e dipint di trops minûts che al à zuiât pe to scuadre intune posizion alenabile intune partide uficiâl o amichevule vie pe setemane. Lis partidis zuiadis par altris scuadris a contin dome pal inzornament de forme, e no pai alenaments. Se un zuiadôr nol à zuiât cun la scuadre o se al à zuiât mancul di un minût vie pe setemane, nol cjaparà l'alenament.
Un zuiadôr al pues ricevi 90 minûts di alenament intune setemane. Zuiâ plui di 90 minûts intune posizion nol dà plui alenament. Zuiâ di mancul, par esempli 60 minûts, al darà mancul alenament - in chest câs 50 minûts su 90.
Se un zuiadôr al à zuiât in plui posizions vie pe setemane, al moment dal inzornament e vignarà sielte la posizion che i dâ il miôr alenament tai 90 minûts. Zuiadôrs cun ordins individuâi a cjapin l’alenament de lôr posizion normâl.
Lis alis e cjapin dome mieç alenament cuant che si alene regjie. Il stes discors al vâl par i tiercins cuant che si alene alis.
Nol impuarte se un zuiadôr al zuie intune partide amichevule, di cope, o di campionât: i efiets dal alenament a son simpri chei. Ma se no tu âs avonde zuiadôrs in cjamp cuant che e scomence la partide, tu pierdarâs al taulin e tu pierdarâs dome l'alenament di chê partide, no chel di dute la setemane. Di che altre bande, se tu tu presentis une scuadre, ma il to aversari no, tu vinçarâs al taulin e i 11 titolârs a ricevaran l'alenament complet, ma la lôr esperience no cambiarà .
Lis parentesis a vuelin dî un efiet piçul. Lis parentesis doplis a vuelin di un efiet ancjemò plui piçul.
Esempli
Cheste setemane la scuadre si alene in "Alis". Visiti che la zornade de partide a pues cambiâ. La sabide si zuie il campionât, il martars e je la cope o la amichevule.
-
Tarcisio Burgnich al a zuiât 90 minûts come ale sabide stât ma al a pierdût la partide di martars. Al cjaparà 90 minûts di alenament plen in cross cheste setemane.
-
Fulvio Collovati al a zuiât 90 minûts in atac sabide e 90 minûts come ale martars. Al cjaparà 90 minûts di alenament plen in cross.
-
Pietro Fanna al a zuiât 50 minûts come ale sabide e in 90 minìuts come tiercin martars. Al cjaparà 50 minûts di alenament plen in cross e 40 minûts di alenament in cross cun efiet minôr.
-
Luigi De Agostini sabide al a zuiât 40 minûts come ale e 90 in atac tal martars. Al cjaparâ 40 minûts di alenament plen in cross e 50 minûts di alenament in cross cuntun efiet tant piçul (osmosi).
-
Ezio Vendrame al à zuiât 90 minûts come tiercin sei Sabide che Martars. Al cjaparà 90 minûts di alenament in cross cun efiets minôrs.
-
Dino Zoff nol a zuiât sabide e nancje martars. Nol miorarà lis sôs abilitâts.
Câl des abilitâts
Cuant che un zuiadôr al rive dongje i 30 agns, al piert un pocjis des sôs abilitâts ogni setemane. Trop che al piert al dipint di trop vecjo che al è, e dal nivel de abilitât. Plui alte e je la abilitât, plui e cale. I zuiadôrs plui vecjos e calin ancjemò di plui.


text:
art et développement en guyane aujourd'hui - Page 3/100
-
le 01/01/2018 à 20:17 Citer ce messageplan cul au havre plan cul moulins plan cul regulier plan cul st nazaire comment gerer un plan cul
plan cul aubiere plan cul oignies toulouse plan cul plan cul montataire
plan cul clichy plan cul cam gratuit plan cul
paris forum plan cul gay grenoble plan cul sur annecy plan cul paris 13 plan cul avec femme cougar meilleur plan cul
plan cul pornic plan cul dans ma region plan cul saint lo plan cul fameck plan cul webcam gratuit
plan cul talant plan cul dans la region plan cul petite ile plan cul noeux les
mines je veux un plan cul plan cul geneve plan cul gay 06 plan cul chambery numero plan cul plan cul orne plan cul mericourt sites plans cul plan cul saint amand les eaux plan cul
bourges plan cul a amiens plan cul aquitaine plan cul
histoire plan cul 29 plan cul saint maurice plan cul pornichet
homme plan cul plan cul brunoy plan cul bayeux plan cul limoux plan cul
dans ta ville plan cul villeurbanne plan cul morne a l'eau
plan cul auriol
Répondre à ce message


text:
Lonzan: afrescs internis
Home Trois Troi Furlan Tierce tape Lonzan Foto 4
Cormons - Castelmonte
Località attraversate
Dentri si puedin viodi afrescs dal Tresinte (S. Julian intal at di copâ - cemût che al vûl la liende - i gjenitôrs, e un Sant), une piture di Leopoldo Zuccolo (plui o mancul 1800) sul altâr.
Steme comunâl
di Dolegne dal Cuei
Cormons - Castelmonte
Località attraversate
Steme comunâl
di Dolegne dal Cuei
Cjamin tape daûr tape
- Preambul: Ìsule Barbana - Aquilee
- 1. Aquilee - Dael
- 2. Dael - Cormons
- 3. Cormons - Madone di Mont
- 4. Madone di Mont - Masaruelis
- 5. Masaruelis - Monmaiôr
- 6. Monmaiôr - Ripâr A.N.A.
- 6bis. Var. Montemaggiore - Val Torre
- 7. Ripâr A.N.A. - Prât di Resie
- 8. Prât di Resie - Dogne
- 9. Dogne - Valbrune
- 10. Valbrune - Mont Lussari


text:
President ce pensial de colaborazion tra lis nestris dôs testadis?
«L’Udin, come pocjis altris realtâts sportivis, nol rapresente dome une societât di balon, ma al è la braure di un popul cu la sô tiere e la sô lenghe. Par chest o pensìn che fevelâ di Udin cui furlans par furlan al sedi indispensabil. O sin onorâts di podê, midiant de Vuestre colaborazion une vore preziose, svicinâsi inmò di plui ai tifôs, stant che par une vore di nô, il furlan al è inmò la prime lenghe di conversazion. Metint particolâr atenzion ancje ai tifôs emigrâts, che a son in dut il mont, si sin rindûts cont che in diviers câs i furlans emigrâts a fevelin dome par furlan e la lenghe de tiere che ju ospite. La version par furlan dal nestri sît (www.udineseclub.net) curade de vuestre redazion, e je duncje un segnâl inecuivocabil dal leam indissolubil dal nestri Udin al nestri Friûl».
O vin viodût un scandai resint sul vuestri sît li che l’imni storic di Dario Zampa al risulte jessi preferît dai vuestris letôrs: cemût valutial chest risultât? Ancje al stadi nus risulte che chest imni al sedi une vore preseât…
«Il public dal Udin al è, pe plui grande part, componût dal famôs «çucul dûr» che, de famose imprese di Giacomini (de serie C ae serie A), al è inmò une vore presint e duncje leât cul fîl dopli cun «Alè Udin» di Dario Zampa, autentiche colone sonore di agns maraveôs no dome pai sucès sportîfs. Al reste ben clâr che lis fortunis atuâls dal Udin, comprindude la prime cualificazion in Champions League, a son leadis al imni atuâl e par chest i plui zovins lu preferissin».
Ce pensial dal fat che tal Udin no son zuiadôrs furlans?
«O volarès rispuindi cuntun lûc comun che al è: «i fantats furlans no àn plui fam» e lu sclarìs cul esempli dai fantats forescj, un su ducj Felipe che, cuant che al è rivât in Italie, al fo sistemât li dal Convit di Cividât e, ogni buinore, dopo de scuele, al cjapave la famose «litorine» (il trenut che al coleghe Cividât cun Udin) par lâ a alenâsi. Dut chest cence vê dongje la sô famee e lontan 9 oris di avion di cjase sô, cun dut ce che al compuarte, par viodi, dopo trê agns, realizât il so insium di deventâ zuiadôr professionist. Cumò o domandi a un gjenitôr furlan se al mandarès il fi di 14 agns intun paisut brasilian a cirî furtune o, se il stes frut al larès di sô volontât. Cheste par me e je la reson».
Ce aie previodût la Auc par promovi la furlanetât tal stadi?
«Cun grant plasê o vin esaudît il nestri plui grant desideri di tornâ a vê il bandieron cu la Acuile dal Friûl tai Distints centrâi (il setôr di front de Tribune cuvierte, ndr) dopo che lis normativis resintis nus vevin obleâts a gjavâ chel di prime parcè che nol jere a norme; par chest il nestri plui sintût grazie al va al Presindent Pietro Fontanini pal contribût che la Provincie di Udin nus à dât. Magari cussì no propit lis normativis resintis in cont di sigurece a àn simpri di plui «disincentivât» chel folclôr, tipic dal nestri stadi, che si è fat cognossi tai agns e al è stât simbul dal nestri jessi furlans. Dut câs, la nestre intenzion e je chê di tignî dûr, massime continuant a mostrâ la nestre serenitât, sportivitât e coretece sui spalts; ancje chest al è un grant segnâl di furlanetât».
I plasaressie une seconde maie uficiâl cui colôrs zâl e blu e sul pet la Acuile dal Friûl (no chê de Regjon)?
«Sì, in maniere assolude; ancje se lis leçs assurdis dal marketing a imponin di gambiâ maie ogni an, la Acuile de Patrie invezit e podarès deventâ un pont fer, un simbul e un ulteriôr leam strent di cheste scuadre cul Friûl. Tra l’altri di cualchi an e esist za une maie zale. Al bastarès dome cjatâ une soluzion grafiche valide e o soi sigûr che e varès une sucès grandonon tra i tifôs».
Vêso contats cu lis tifosariis di scuadris li che a son minorancis linguistichis, par esempli: Barcelone, Atletico Bilbao, e vie indevant?
«Gjavant i tifôs dal Cagliari, che cun lôr o vin otims rapuarts stant la sede dal Circul dai Sarts che e je ai Riçs, no ‘nt vin altris in Europe, parcè che, magari cussì no, al mancje il timp par aprofondî chest gjenar di contats».
Christian Romanini
ATUALITÂT – Il cûr de tifoserie dal Udin al bat par furlan............
President ce pensial de colaborazion tra lis nestris dôs testadis?


text:
Jo o vevi chê di fâ bielis cjaminadis par stradis di tiere, mi sintivi libar pierdint i voi in chês campagnis planis e viertis. Vantaçs di vivi dongje di une zone ancjemò rurâl. In chê matine un slusignâ strani mi à fât fermâ e cjalà dabàs. Jê e jere alì, plene di gotutis di rosade, slusinte tal soreli, metude a mieç intune crepe dal troi. E someave antighe, propit come chês che si dopravin in puartons di une volte, di len grues e sculpît. Fats i miei 45 minûts o soi tornât.
Cuant che o jeri pront a fâ di gulizion, une imagjin mi è vignût tal cjâf. O soi lât te puarte. La clâf di fier e jere dentri de sieridure. Jo, distrat come simpri, le vevi metude par erôr tal puest de mê clâf.
No podevi crodi di vê podût vierzi istès. Le ai poiade parsore la scansie. Stranementri, e veve ancjemò un segn di chel slusignâ che me veve fate scuvierzi.
“O ai daurman di cambià cuntune sieridure plui sigure”, mi soi dit.
Ma nol jere chel il probleme.
Daspò misdì mi tocjave di fâ la pulizie di cjase, ma il dì al jere tant biel che o ai pensât di lâ a lei tal zardin. O ai passât plui di une ore cirint di vierzi la puarte dal curtîl, e une volte che cun tantis fadiis lu ai fât, al è stât nome par viodi une grant nûl di mussats che a mi vignivin cuintri. O soi restât dentri e o ai fate une pulizie miôr che tantis altris.
Chê sere o ai dovût cumbinâ di cene cence lâ a fâ spesis, profitant dal pôc ce che al jere intal frigo. La puarte de strade e someave dutun cun il mûr. Tal indoman, prime di clamâ al sieradurâr o ai fât une ultime prove e la puarte si è vierte cence fastidis.
Cun il passâ dai dîs mi si è sclarît cemût che al saressin ladis indevant lis robis: se o ai di vierzi une puarte par fâ alc e la clâf no vûl, la puarte e reste sierade e daurman si vierç chê puarte che e va indulà che la clâf e vûl che jo o vadi.
Lâ fûr al è pussibil nome se jê e je dacuardi cun ce che o voi a fâ o cui che o voi a cognossi o a viodi.
Se e tache a nassi une gnove idee tal cjâf e a jê no i plâs, mi piert in imagjins di gotutis di rosade e la idee e svole cun lôr.
Se o scrîf une conte che no i plâs, internet si taie e jo no pues inviâle e si piert il schedari.
Un dì o vevi nome pensât di liberâmi di jê ripetint lis azions da cuant che le ai cjatade, cjaminâ e lassâle sul stes toc di strade intestesse ore. O soi stât cence podê lâ fûr par une setemane!
O ai provât a spaçâle cuntun martiel e o ai ricevût un cuintricolp che mi a fât colâ, par pôc no mi soi rot il cuel.
O ai provât a dâi fûc e par une altre setemane o soi stât dongje a murî di une altissime fiere. O ricuardi a pressapôc cjalt, sgrisui, sudôr, e un sium dentri di cjartis di tarot dulà che miei dincj a jerin chês da la clâf.
No mi par il câs di fastidiâus ancjemò ripetint esemplis compagns.
Da cuant che le ai cjapade, la mê vite al je lade secont la volontât de clâf. Ma jo o devi jessi sclet: lis robis e il sens a si àn metût a puest avonde. Dut al è plui ordenât e prevedibil. Nome mi met un pôc avilît no savê che altris sens, o altris vitis – o clâfs – a restaran fûr.
Fin ca ce che o vevi scrit îr sere (ce che mi a lassât scrivi).
Vuê la clâf no je inte scansie. Dutis lis puartis e barcons a son vierts. Dut il aiar ator di me al somee plen di slusintis gotis di rosade.
O voi fûr di corse. Cuant che mi volti a no son plui la cjase, il zardin, il mont. Nome jo in viaç intal nuie.
di Zorç Cesaratto
1092


text: Ai 18 di Jugn 1815 a Waterloo, no lontan d Brussel, intune Belgjiche che in chê volte e jere sot de Olande, si à, duncje, decidût il destin di dute la Europe. Cumò a son 200 agns che li si à combatude chê grande bataie che e à segnât la fin di Napoleon e de sô cariere politiche. Une cariere tacade uficialmentri tal 1797 propit in Friûl, crosere naturâl dal Continent Vieri, li che Bonaparte, zovin gjenerâl, i veve imponude al potenton Imperi asburgjic chê che si disii la Pâs di Cjampfuarmit. Passats inalore 200 agns di chê grande bataie ancje il piçul Fogolâr Civic, cenacul di popul euroregjonalistic alpin-adriatic cun cuartîr a Udin, capitâl de furlanetât, si è dât dongje par scrusignâsi su chel fat storic e soredut su ce che al reste tal sens de int di vuê dal ricuart in particolâr dal grant batût di chê volte. “O crôt che il duche di Wellington al vedi salvade la Europe di une ‘globalizazion’ francese!” al à scrit dal Ream Unît in buine marilenghe furlane il zovin confradi sâr Francesco Nicolettis, ricognossint al comandant inglês vincidôr de bataie il merit di vee salvât il Continent di un vualivament funest imponût de France. “Personaç indisponent e arogant – al à dit il gjeom. Sergio Bertini – prodot des ‘libertâts’ pastanadis daûr de disfate dal Antîc Regjim: vignût sù ‘dal bas’, al è stât il prin grant ditatôr de Europe e fondadôr de prime Europe unide, ma lis fuarcis contrariis infin a àn rivât a prevalê e a ‘scjafoiâlu’ plui che a batilu sul cjamp di Waterloo!”. Pe siore Luisa Faraci, atrate fin dai timps de scuele di un Bonaparte “nassût di int semplice e lui di grande çugne, strateghe a dilunc vincidôr”, la bataie di Waterloo e riclame sigûr a resonâ parsore dal fat che “ancje cui che al vinç simpri nol è infalibil e al è destinât prin o dopo a pierdi”. “Sic transit gloria mundi”! Ametint purpûr che “al à fat tant” di Napoleon la citadine Elvia Tosolini, prin di dut, e à condanât la “prepotence dal podê”. “Figure trative ma disinvolte” e à dit la dot.e Maria Luisa Ranzato: “In particolâr come taliane no pues perdonâi il sac dal nestri patrimoni artistic! Po no mi plâs come personaç par dut chel so favorî i siei parincj che mi somee tancj politics di vuê!”. Napoleon tant che “l’eroi positîf borghês che ‘dal bas’ al à unide la Europe”: ve il Bonaparte secont il dot. Carlo Alberto Lenoci che bielzà tal at di incoronazion dal “uom fatale” par “Imperadôr dai Francês” e in chel so famôs “Diu me à dade e puar chel che le tocje!” al à viodût a produsisi une idee di podê, di une bande, basât sul popul, e, di chê altre, calât dal Cîl, cence scugnî meti di mieç la Glesie. Il citadin Paolo Pertusati, preseant chel spieli dal “om che dal nuie si cree imperadôr”, al à dit che “se la Europe napoleoniche e jere unide par volê e sot comant di un regnant francês, no juste propit sul volê dal popul si guvierne vuê la Union Europeane!”: par cui che al vûl capîle! Bonapartiste si à declarade la siore Mirella Valzacchi, vint iniment che ancje parsore de sô steme di famee e figure la acuile di Napoleon. In finâl, la opinion dal dean dal Fogolâr Civic euroregjonalistic, prof. Alberto Travain, che al à tacât disint: “La dominazion imperiâl asburgjiche al puest di chê de nobiltât marcjadante di Vignesie suntun biel toc di Friûl e Venit e je stade in graciis di Napoleon, che chel, ben o mâl, cul Tratât di Cjampfuarmit, al à ‘tornât dâ dongje’ Furlans e Venits dentri dal imperi mittel-european ereditarûl ultin di chel roman e za precoridôr di une Europe unide anticipadore di chê di cumò. Po ben dal judizi che si crôt di dâ in pont di chel tratât e di ce che al puartât, une fradaie euroregjonalistiche alpine-adriatiche e varès, salacor, prin di dut di gjavâ lis conclusions par une ‘ardua sentenza’ culturâl di pandile in cont dal Grant Corsican! Un tant lant in cercje di une prospetive ben definide. Pal rest, a son tancj che mai i ponts di viste di dulà partî par spudâ sentenziis plui o mancul seriis su Bonaparte. Se o ves di sielzi i tra i doi contendents, ve che a Waterloo jo o sarès forsi stât in divise francese, ma sôl che par romantic amôr pes bataiis pierdudis!”.


text: “Su chescj cuei, su chescj plans, tantis voltis duchis di Austrie e conts di Gurize a saverin sfrutâ lis parts sanganosis che a dividevin il paîs par slungjâ la lôr çate; ma e rivà la zornade po là che i Furlans si meterin adun e i cuei de vicine Feagne a saludarin fiestôs lis bandieris di Francesc Savorgnan incoronadis di vitorie”. Cussì al veve fevelât a Sant Denêl, tal 1911, il grant studiôs Pier Silverio Leicht, rivocant il sens di un dai moments plui fûr dal ordenari de storie dal Friûl. Sabide ai 5 di Dicembar 2015, di iniziative dal Moviment Civic Culturâl Alpin-Adriatic dal Fogolâr Civic e dal Circul Universitari Furlan de Academie dal Friûl, graciant dal cortês acet proprietât e parochie dal puest e in cunvigne in particolâr cu la Federazion provinciâl udinese dal Istitût nazionâl talian dal Galon Turchin jenfri decorâts al valôr militâr, il Club Unesco di Udin e la Confraternite metropolitane dal Crist, te frazion di Madrîs di Feagne, alì de gleseute campagnole de Madone de Taviele, e je stade une celebrazion religjose e secolâr par ricuart dai muarts di dutis dôs lis parts te impuartante e purpûr dismenteade bataie stade in chei cjamps za fa 650 agns, “bataie che e veve significât la liberazion dal Friûl di un dai tancj invasôrs de sô storie e che se, di une bande, e jere stade une dimostrazion di pofardie, di saldece e di union de regjon, di chê altre, si veve sigûr produsude par rignuvît drame de vuere civîl” al à vût iniment te presentazion il prof. Alberto Travain, dean dal Fogolâr Civic e de Academie dal Friûl. “Une ocasion valide par resonâ, duncje, culturalmentri suntune storie di une volte, cumò e doman dal nestri jessi comunitât di teritori su chest cjanton o crosere di mont! E dut – al à zontât il sorecjâf des dôs clapis promotoris – cun spirt di superâ divisions e scuintris che a àn segnât seculorums di storie mittel-europeane e in particolâr chel moment decisîf alì che la Austrie e veve tacât a vignî indevant tirant sot lis regjons alpinis ancje ben in dam dal antigon Patriarcjât di Aquilee, prin stamp di unitât dai popui di chel pivot internazionâl, cûr de Europe simpri stât confin e cerniere di passions. ‘Austrie’ nome dopo e veve volût dî imperi plurietnic, civîl, ordenât, memorie di avignî pe Europe di vuê! Za in chê volte, però, une fazion furlane e podeve viodi in cualchi maniere te bandiere austriache la sperance di un riscat cuintri di une patrie locâl ‘marilastre’, pleade a interès parimentri o inmò plui ‘forescj’ di no mai sopuartâju. Ve parcè che, scomençant la cerimonie, dongje des rosis zalis e turchinis aquileiesis, just presentîr pai difensôrs vitoriôs dal Friûl di chê volte, alì de imagjine de Madone patrone di chê campagne si à decidût di poiâ ancje une dediche fluride in blanc e ros, i colôrs austriacs e di chei che tai secui par cualchi reson a àn viodût te Austrie un pussibil cuintrialtâr ai locâi ‘malans’”. Il discors memoriâl, fat in lenghe furlane dal dean prof. Travain, al à zovât a rivocâ in struc une vicende locâl e internazionâl, fate di personis, congreghis, potencis, dirits e interès di tancj e di pôcs. Ve culì il bocon centrâl di chel plait. “’Conflictae fuerunt omnes sub Faganea’: tal plen dal istât dal 1365, ve cumò sîscent e cincuante agns, l’esercit di un Friûl unît la plui part par pôre de solite invasion al frontà vitoriôs tai cjamps sot Feagne l’assalt mastin di sietcent cavalîrs austriacs comandâts di un nobil furlan. Duncje, di une bande, un difindi la patrie; di chê altre invezit, un rivoltâsi cuintri di une tignude di marastre, di scugnî parfin clamâ aiûts di fûr. Une naine za stade e ripetude mil voltis te storie furlane, taliane e de Europe. Par ca di ca, un principât, chel di Aquilee, robe di glesie, sot di un parlament ma restât cence princip, par tant rimpinât, sbarlufît, dut intor di un vicjari ferbint cjatât fûr te persone di Checo Seorgnan; par là di là invezit, un invasôr tramontan poiât di un scjap di maiorents de regjon direzûts di chel cjaviestri di Pertolt di Spilimberc, contrârs di une curie aquileiese in balie tantis voltis di parincj e coparis di une rie cence fin di patriarcjis forescj. Dut chest te suaze di un cuadri complicât di aleancis e di svilups de gjeografie politiche de bande jenfri Alps e Adriatic dai timps de Medietât tarde. Une zovine potence austriache in vene di slargjâsi a misdì viers bonât e vignive a trussâsi par vee il comant di Carintie e Friûl intor dal Patriarcjât di Aquilee carampan. Co la Austrie e tacà a meti il nâs tai afârs de Alte Italie di jevât, si cjatà subit cuintri il plui grues potentât di tiereferme vâl a dî la siorie cararese di Padue che e veve contrarie di se Vignesie che e jere gjelose! Ve che inalore il Moviment Civic Culturâl Alpin-Adriatic dal Fogolâr Civic, che a son trente agns scuasit che al bat su lis tradizions di difese comune des popolazions de Europe aquileiese e che, sot de fieste di Sante Barbare, patrone storiche di defension civiche tra rive adriatiche e cjadene alpine, al use ogni an di memoreâ un fat politic-militâr che al vedi dabon in chel un inovâl di scjas, chest an culì al à destinât di ricuardâ ducj chei che a àn lotât e ducj chei che a son muarts sîscent e cincuante agns indaûr sul cjamp di bataie di Feagne e un tant sigûr no par magnificâ une vuere o pûr une des parts in contese, ma ben par dâ un sens in zornade di vuê, un util presint, a memoriis di passion, sacrificis e patiments indaûr tal timp ma che no meretin di colâ in dismentie. Ca un monitori alore indreçât ai invasôrs di ogni ete, ai prepotents, ai ambizionôs in dam de comunitât, ma ancje ben dal ciert a chês patriis fatis baracon di interès di pôcs o di fûr presentâts par braure locâl. Si che duncje, chê biele gleseute di Madone de Taviele, tes campagnis di Feagne, testemone suturne di chê vitorie furlane grande ma ancje de tragjedie di une vuere civîl, di cumò indevant, dopo tant cidin, che e puedin dabon clamâ un popul a pensâi sore a ce che al è stât, a ce che al è e che al sarà de sô storie in cont de travuardie miôr de armonie de sô vite civîl. E di memoriâl di lotis passadis chê capele alì che e puedi proponisi prest par riclam di une rignuvide amicizie jenfri Austriacs e Furlans e transconfinarie in gjenar alpine-adriatiche, cun rispiet des libertâts e identitâts specifichis e ben tal cuadri continentâl di une unitât politiche e inmò prin morâl che e pâr pardabon ore presint lontane!”. La Sante Messe le à dite il capelan sociâl dal Fogolâr Civic, il benemerit pre Tarcisio Bordignon, cun preieris e testemoneancis tai lengaçs storics de regjon e des parts in lote in chel lontan 1365. Te predicje che predi di Udin tant nomenât si à fermât in particolâr su la impuartance de lezion de Storie par un vuê alì che si rionç il cancar de vuere, disgracie umane che bisugne gjavâi ogni scuse pussibil: “vinci il mâl cul ben” al scriveve Sant Pauli ai siei timps. Significative e atuâl une vore e je stade la preiere dal dean prof. Travain “al Diu dai nestris popui, in chês lenghis furlane e todescje che 650 agns indaûr si son incrosadis culì tal disio di une tremende vuere fratricide tra gjernaziis fiis de Mari Aquilee“: “Pe pâs jenfri dai nestris popui, pe unitât des nestris tieris e par une patrie europeane miôr di chê che e je cumò. / Für den Frieden unter unseren Völkern, für die Einheit unserer Ländern und eine bessere europäische Heimat“. Daûr de Comunion, a bandieris pletis – che a jerin i standarts memoriâi di ducj i “cuintîrs“ militârs dal Friûl Storic e il vessil po sigûr di Aquilee –, al è stât il presentîr di popul pai defonts in chel antîc drame tal cûr de Europe, che al è stât let l’ecumenic “Avôt dal Fogolâr Civic ai muarts pe patrie te Europe aquileiese”, preiere secolâr o interreligjose cun chê di ricuardâ ducj chei copâts fûr di ore che al è mont che a àn difindude la lôr patrie tra Danau e Adriatic, che il lôr sanc, misturât cu la aghe nete des monts alpinis, al dismonte viers Mediterani e Mâr Neri converzint in ideâl li de antighe citât di Troie, primarole patrie di origjin di tantis nazions de Mittel-Europe, scomençant de Mari Aquilee: “Lum nestre di vite, fâs che tes venis de nestre memorie mai no si sfanti il ricuart di chel sanc nocent e gloriôs spandût jù pai secui in tantis Termopilis su cheste crosere antighe di Europe che e ten par sô mari Aquilee regjine, nobil umôr tornât indaûr a Mediterani e Mâr Neri, grim de sô liende prime, dutune cun aghis che a smontin rampidis di crets vuardiâts des stelis alpinis”. Po a son stât i intervents di rapresentance. Il sindic di Feagne, Daniele Chiarvesio, presint a chê iniziative, le à ben lustrade pal so intent di tornâ a tirâ fûr une storie in pratiche dismenteade e cun sinceritât si à zontât tal ricuart di ducj chei che tai secui a àn batût e a àn sacrificât pe libertât e pal ben dal Friûl, preseant cetant chel simbolic lâ a meti dongje i colôrs furlans e austriacs juste intun moment li che il spirt di Europe al clope che mai. Il president provinciâl di Udin dal Istitût nazionâl talian dal Galon Turchin, gjeom. Sergio Bertini, al à proponût po daspò une ovazion pai muarts di chê bataie cu la intenzion di une “decorazion morâl” sul cjamp, al valôr militâr, proferide, a 650 agns di chê vuere, di une samblee popolâr dade dongje te capelute locâl di campagne. Di culture de pâs e à fevelât la prof.e Renata Capria D’Aronco, deane dal Club Unesco di Udin, che e à incuadrât i avôts di union austriache-furlane e mittel-europeane pandûts dal prof. Travain, delegât di chê clape par formazion civiche e citadinance ative, tant che dentri in plen tai prospets de corint “Desene Internazionâl pal Svicinament des Culturis” lumade de agjenzie ONU pal decenâl 2013-2022. Daûr di jê al à fevelât il priôr de Confraternite dal Crist di Udin, Giuseppe Capoluongo, che, pe sô specifiche funzion di promozion de culture religjose locâl, al à invidât i convignûts a dî une preiere par bon dai defonts, ricuardant in particolâr il drame di un popul tant che chel furlan, batût di milenis di invasions e pestadicis. L’academic di Cjaudistrie prof. David Bizjak, referent de rame slovene dal Fogolâr Civic, al à proponude po daspò une leture sugjestive bilengâl slovene-furlane de poesie “Vecerne sence” / “Ombrenis de sere” di Alojz Gradnik, grant autôr dal Cuei, li che il critic di art roman Alfredo Barbagallo, agradint il spirt internazionâl de iniziative e la dignitât storiche dal popul furlan, al à tirade prin di dut la atenzion su la impuartance di invalorî lûcs tant che chel di Madone de Taviele, tignût benon e che al mertarès destinât – al à dit – ancje ben a ocasions e incontris sociâi culturâi. Po al à fevelât il cultôr di storie locâl Maurizio Di Fant, colaboradôr valent su chê iniziative e dissendent di chel che, ai timps de dominazion austriache, intune aste al veve comprade chê gleseute passade par dutis lis baraondis stadis tra Siet e Votcent: ingropât di just, al à rivocât i siei leams di famee cu la liende di chê capelute e batût su la utilitât di un tornâ a tirâ fûr la storie furlane e aquileiese, incrôs fûr dal ordenari di principis e câs culturâi, linguistics, civîi e religjôs. Il dean Travain al à puartât in ultin i salûts e i rispiets dal Consolât Onorari di Austrie in Friûl Vignesie Julie e dal Comun di Udin, “capitâl dal Friûl”. La cerimonie, tant partecipade, cuntun public in sorte di int di culture, academics, insegnants, studiôs, cultôrs di storie e culture dal puest, citadins, si à sierât cul famôs cjant de Madone “Ave o Vergjine, us saludi” e riverence di bandieris viers la imagjin de “Madone de Taviele”, patrone di chês campagnis cussì imbombis di memoriis. Su la ocasion a son stâts ancje il plevan di li, pre Giorgio Fabro, e il vicjari foraniâl di Feagne, bons. Adriano Caneva. La manifestazion si incuadre tal progjet sociâl culturâl “Stele Alpine”, creât e svilupât des fradaiis promotoris dal avigniment e destinât a tornâ a tirâ fûr lis plui lontanis memoriis di difese de patrie de bande jenfri Alps e Adriatic, iniziative valide no dome pal argoment e pal inovâl ma ancje ben pe nature libare e liberâl dal so proponisi, costum che a son aromai un 30 agns dal moviment dal Fogolâr Civic, motôr di culture civiche che al ven des tradizions chês miôr dal Friûl e de Mittel-Europe “aquileiese”.


text:
I è tocjât di di rapresentâ la Fondazione Friuli pe prime volte tant che president ae Scuele superiôr de Universitât di Udin, cuant che sul finî dal mês di Mai e à viert lis puartis dal sflandorôs palaç di Toppo Wasserman par fâ cognossi cheste realtât di alte formazion ai fantats che a decidin di studiâ te Universitât dal Friûl.
Un inviament di presidence dal ent che lu à elet tal 25esim de fondazion, ai 15 di Mai, forsit no casuâl, tant che Giuseppe Morandini – bielzà president des Pmi in Confindustrie nazionâl e dal 2010 fintremai ai prins di Mai di chest an president de Casse dal sparagn Fvg – al à dit: «Us siguri che cheste jentrade no le dismentearai. Al è come che mi disès: sta atent, che tu âs simpri ce imparâ». Cun di fat, ae “Supe”, come che le clamin i universitaris che a àn rivât a superâ il seletîf concors par jentrâ (20 puescj ad an cun concorints di dute Italie), a pontin chei che a àn capît che, come che al à dit Morandini «nol baste plui jessi brâfs, tocje jessi i miôr, I unics. Cussì i tocje ancje aes aziendis – al à zontât -: par jessi competitîfs vuê tocje jessi unics tai prodots e te cualitât, e par zonte jessi svelt e savê lavorâ dutune in aziende». Par chest, ai zovins che a jerin rivâts a scoltâ al à marcât: «Se o decidês di provâ a jentrâ chenti, o fasês une sielte coragjose, ma che te vite e paie».
Une presince no a câs chê dal president de Fondazione Friuli in cheste realtât, par vie che come che al à ricuardât Morandini, «la ‘s’ di scuele tal alfabet e je in 17e posizion”. Invezit, tai impegns e tai invistiments de Fondazion “e je ai prins puescj”, al à dit lassant intindi di volê continuâ, une idee dal so predecessôr, Lionello D’Agostini, che “tant si è dât da fâ par che la zoventût e vedi in Friûl i miôr imprescj par fâsi il so doman». Ai 15 di Mai, l’orghin di indreçament de Fondazione Friuli – componût di 24 di lôr, espression di plusôrs ents e sociis dai teritoris de provincie di Udin e di Pordenon – e à elet il gnûf consei di aministrazion de Fondazion che, subit daspò, al à individuât in Morandini il so president, figure gnove dopo i doi mandâts di D’Agostini. Ancje il Consei al è scuasit dal dut gnûf, fale pal so vice president, il pordenonês Gianfranco Favaro. Tra lui e Morandini, sul finî dal mês di Avrîl e je stade une contese, tant che ai 28 di chel mês no si rivà a cjatâ la fate pal president, par vie che a jerin dôs listis che si contindevin la presidence e i puescj in Consei.
Un fat che al à fat scjas, stant che in 25 agns di vite de Fondazion no si veve mai vût un câs dal gjenar. In plui di cualchidun al à viodût in cheste creture une continuazion de lote tra il Friûl di ca e di là de Aghe che si sta regjistrant in diferents ambients. Tal câs de Fondazion, però, i diplomatics si son metûts in vore e a son rivâts a tiessi la unitât in dôs setemanis: Morandini president, Favaro vice. E vice vicjari Flavia Brunetta, espression dal Comun di Udin. Chei altris components dal consei a son: Piero Cappelletti, Maurizio Cini, Barbara Camparetti, Sergio Dell’Anna, Edgarda Fiorini e Flavio Pressacco. Confermât il coleç sindacâl: Lucia Pippan (president), Alberto Cimolai e Gian Luigi Romanin. Sindics suplents: Giovanna Nadali e Giorgio Zerio.
Tal rinovâ i incarics «e je stade esprimude ae unanimitât la volontât di continuâ lis azions scomençadis cu la aministrazion di prin», sedi in riferiment ai valôrs, «unitât, operositât, sobrietât e rigôr morâl», sedi de mission, che e reste orientade «ae scolte des buliduris e des esigjencis de coletivitât, par stiçâ la coesion sociâl e il sens di partignince a une comunitât, infuartî il procès di svilup teritoriâl e fâ sù un progjet di benstâ sociâl», al à dit D’Agostini saludant. ❚
✒ Antonella Lanfrit
______________________________________________________
I numars de Fondazion e il futûr pal president
Tal ultin an, la Fondazione Friuli e à dât al teritori di riferiment – chel des provinciis di Udin e Pordenon – 7 milions, dant la poie a 451 progjets. Une azion che a permetût di movimentâ, in gracie de compartecipazion dai diferents sogjets interessâts, 27,5 milions di euros. In 25 agns i progjets finanziâts a son stâts 18mil, par 157 milions. Di ducj chescj bêçs, 10 milions a son lâts al volontariât e 9,350 milions tai ultins dîs agns a àn supuartât la didatiche, la ricercje e la internazionalizazion de Universitât. «O ai cjatade une grande realtât, in gracie dal badiâl e cualificât lavôr di Lionello D’Agostini cui siei colaboradôrs, int preparade e motivade, e une istituzion cussiente di jessi al servizi dal so teritori, pronte a scoltâ lis esigjencis e a voltâlis in ideis gnovis, a cjapâ sù lis disfidis che a coventin par fâlu cressi», al à dit a La Patrie dal Friûl il gnûf president, Giuseppe Morandini. «O intint duncje di seguitâ su chest troi, par puartâ indevant cun impegn e condurance chê preziose vore di rêt e di relazions cu lis istituzions, associazions, ents locâi e fameis metude sù par favorî il svilup dal teritori». (A.L.) ❚


text:
Nol jere distant di chel piçul cjasâl dulà che i vevin dât di mangjâ chel paston di vene. Si jere cuasi indurmidît poiantsi cu la schene intor di un pôl. Si cjatà tal mieç dal insium e de vegle e al viodè cu la code dal voli une robe di no crodi… une grande ombre e talponave tal mieç de [...]
Tag: Milio dai cjans
Cuant che si invente alc, a pensâi parsore dopo, la idee e pâr cuasi simpri semplice. Al pâr impussibil che e sedi jentrade cussì tart o cussì a planc pe puarte dal mont de tecnologjie. Ma lui al sa che nol è cussì. Al à studiât fisiche, prin e par atitudin, e la seconde lauree le à cjapade in biotecnologjiis, [...]
Pieri al veve comprât un calcoladôr di tignî in sachete, picinin, che al doprave prin di metisi in code in casse. Al cirive simpri di stâ dongje i 20 euros, ancje se cun vincç euros ogni 2-3 dîs nol masse facil cumbinâle. Però si rive. E par lui, che prime al veve zero jentradis, e je stade cuasi une rivoluzion. [...]
Tu ti visis di vê cjatât une femine che cjaminave dongje di te, in tal zardin di un ospedâl che tu savevis jessi un manicomi, e a ti ti sarès plasût saludâle, fâi une ridade, presentâti e spiegâi cui che tu sês, cemût che tu ti clamis. Ma cui che tu sês e cemût che tu ti clamis no tu [...]
Cuant che Jaroni, a fuarce di spedî i coupon che si cjatavin sui pacuts di merendinis, al veve vinçût il prin premi, la cene di rive jù cun Diu, plui che lâ sù content, al jere lât sù une vore sustât.Vistût come che si conven, chel po sì, cu la golarine dal matrimoni e i cjalçuts in tinte cu la [...]
Mi clami Jaroni e soi a stâ inte basse, intun paîs piçul. Un paîs di chei cuntune sole ostarie, une glesie e un cimitieri. Chei che a son a stâ uchì, se a no sielzin di lâ intun dai prins doi puescj al è parcè che a son za tal tierç. O vîf di bessôl, di pension e timp che [...]
E je vignude fûr di pôc la storie des bandieris furlanis butadis tes scovacis in ocasion de partide ITALIE – FINLANDIE pai Campionâts Europeans di balon. No si podeve puartâlis te Dacia Arena e alore a son restadis fûr… finidis tai sacs neris… Mi è tornât iniment di cuant che, tancj agns indaûr, o jeri lât cun Bano a viodi [...]
«Dulà vâstu, viandant?» O soi vignût di chestis bandis a cirî la tombe di un pitôr. «E cui saressial?» Si clame Luciano e al à zirât dut il mont prime di tornâ in Patrie. Sâstu dulà che al è sapulît? «Ven che ti fâs viodi…» O stentavi a crodi che la tombe e fos chê. Une normâl crôs di len [...]
Un puar om come me nol à mai capît masse di politiche, ma cuant che o pensi ai politics di cjase nestre la pensi simpri cussì, su lis cuistions di ogni dì. Il Sindic che al dîs: «La decision e jere di cjapâ. Cu lis multis no rivavin adore a tirâ indevant e aromai la int e veve capît e [...]
A rivin. A rivin! Cu la biele stagjon a rivin… Mi invadin la vecje cjase ma jo no pues fâ nie. O ai di tignîmai. O vevi simpri pensât che a fossin dai ragns ma dopo, cu la lint di ingrandiment, o ai viodût che a jerin come dai piçui scarabeus; sglonfs, di colôr moron che al tire tal bordò [...]
Chê matine Svualdin si jere sveât di binore e al jere partît par lâ a fâ lens tal Cormôr. Al veve cun sè la gulizion intun scartossat di trê francs: scaloppette, scaloppine, saio jo cemût che si clame chel formadi? … ah! Scamorza! Ducj in paîs lu cjapavin par “velu-velu” parcè che al jere un pôc ritardât e ancje pe [...]
Cheste storie me contave simpri gno pari, e mi plaseve una vore. No sai dulà che le à sintude, e jo le ai sintude dopo ancje intun disc, ven a stâi che no se veve inventade lui. Us al à conti in struc, ancje se no soi cussì brâf. Al jere un om che al veve un fi e al [...]


text:
I premiâts e il stât di salût dal plui innomenât concors leterari furlan
A Codroip, lunis ai 29 di Otubar, e je stade fate la premiazion dal San Simon, premi pe leterature in lenghe furlane. Chest an il concors al veve dôs sezions: racuelte di contis e curtmetraçs. Al è di un pôc, cun di fat, che si alternin un an sì e un no cu lis sezions “romanç” e “contis”. Une soluzion positive, che e permet di lavorâ cun plui calme e cun cualitât ae opare de sezion che al sielç ogni autôr.
A vinci, pe tierce volte te storie, al è stât Raffaele Serafini cu la racuelte di contis «Bisest». Segnalât de jurie Francesco Tami cun «Une altre vie». Lis oparis presentadis a son stadis sîs: une buine partecipazion calcolant che, a 20 agns dal inviament de leç 482, intes scuelis no si insegne la lenghe in maniere serie, si che duncje scrivile (e leile) al risulte dificil pe plui part dai furlans.
Si pues dî che e je stade superade la crisi dai agns 2000, cuant che dal 2005 al 2013 il Premi nol è stât assegnât par trê voltis. Chest in gracie de “ditature” di Serafini e di Gianluca Franco che si son alternâts come vincidôrs intai ultins cinc agns. Dut câs, viodût che di partecipazion a ‘nd è, al è di vê fiducie che in futûr al rivi cualchidun in stât di sfidâju.
Chest an il Premi al à fat 40 agns: un inovâl che nol è stât cuissà ce celebrât e marcât tant che al meretarès. Di chi, a partî dai agns Otante, a son passâts ducj chei che a àn dit alc tal cjamp de leterature in lenghe furlane.
Pecjât che, par esempli, no sedin stâts fats i incuintris di preparazion come chei dai agns passâts intitulâts Mi ven di reading. Vie pe cerimonie di premiazion, il president de Filologjiche Federico Vicario al à vût dit che par promovi il Premi e la scriture par furlan si cirarà di inmaneâ un cors di scriture creative in lenghe furlane. Un progjet che al veve za inviât Franco Marchetta, vincidôr dal San Simon par trê voltis, prime di lassânus 5 agns indaûr.
Ma forsit a saressin plui utii pe difusion de nestre leterature i incuintris sparniçâts sul teritori, che a mostrin e che a fasin vignî gole di scrivi in marilenghe.
Nol è stât assegnât, invezit, il premi pai curtmetraçs, sezion in cubie cun chê des contis, ancje se e je stade une segnalazion pal video «Doman» di Elia Adami. Dome dôs lis oparis in concors, di cui une dal vincidôr dal 2017 (Adami, juste apont). Biele la volontât di rinovâ e di vierzi il Premi, ma forsit al sarès il câs di concentrâsi su la specificitât dal San Simon, la leterature: di setôrs di esplorâ a ‘nd è. ❚
Dree Venier


text:
E lavore sul cuarp – un cuarp grotesc e puartadôr di cicatrîs che a fevelin di feridis indurmididis, di dolôrs lontans – Francesca Martinelli, che e conte, a traviers di videos, fotos e instalazions, il teme de mari tiere, intindude tant che gjeneradore di vite, ma ancje tant che contignidôr di muart, di dulà che a sflorissin, par esempli, lis Trê Graciis di «Ridicula Difformitas». Tes oparis di cheste serie, la artiste e indaghe sui cuarps ibrits, sui scherçs di nature, sul rapuart ancestrâl om-tiere, ancje dal pont di viste fisiologjic. Pal scat fotografic al è stât metût sù un vêr set dulà che lis trê figuris a son stadis pardabon implantadis te tiere.
La artiste e cumbine la fotografie cu la performance e l’assemblament scultori. E conte, par imagjinis, storiis umanis intensis che a àn lidrîs tes tradizions contadinis de sôs origjinis. E dopre la modalitât de instalazion li che i ogjets reâi a deventin testemonis cidins, tant che al sucêt te serie dai «Cuarps portadôrs di protesis», happening – che e je protagoniste la artiste – blocâts te fotografie, ma cjalts e cjariâts di necessitât di vite tai aparâts ogjetuâi: un mont altri, dulà che la sene teatrâl des menomazions plui dramatichis e ven cambiade positivementri intun «imni di gjonde al cuarp che al fevele», e dîs la stesse artiste. La diversitât no ven alienade. Ve, di fat, che la protesi, i avôts fats cun animâi impaiâts e pipinis amputadis a fasin scuasi di acessoris feminins alternatîfs. Il lavôr di Martinelli al è simpri sul ôr tra la bielece e la deformazion, la perfezion e la menomazion e al puarte dentri di monts ibrits dulà che nature, animâl e ogjet si unissin intune forme uniche, deventant materie vive, plene di vite. Un «imni di gjonde» ae mari tiere e ai siei scherçs no prevedibii dentri di un mont che al mude e al imbrutìs par savoltâ.
Martinelli e je tra lis protagonistis de mostre «La miôr zoventût. Ipotesi sul contemporani in regjon», te Galarie comunâl di art contemporanie di Monfalcon fin ai 10 di Zenâr dal 2010. La idee di fonde e je chê di presentâ il lavôr di 29 artiscj zovins, nassûts o che a vivin in Friûl-Vignesie Julie: une testemoneance concrete de art dal vuê, une panoramiche umane de creativitât regjonâl.
Erika Adami
____________________________________________
CE FÂ
Un progjet culturâl organic metût in pîts di Comun e Provincie di Gurize e de Fondazion casse dal sparagn: trê mostris (logadis tal palaç de Tor, tal Cjistiel e tai Museus provinciâi in borc Cjistiel a Gurize), incuintris, leturis, laboratoris didatics e manifestazions ator dal teme Gurize, futurisims di frontiere, dulà che la frontiere e je, di une bande, chê gjeografiche, di chê altre, chê culturâl, lant daûr ae linie di separazion, segnade dal futurisim, tra mûts cetant diferents di interpretâ la realtât. A son stadis screadis ae fin di Novembar lis mostris sul rapuart tra Filippo Tommaso Marinetti e la avanguardie juliane e l’omaç a Tullio Crali. Dai 19 di Dicembar si podarà visitâ ancje la esposizion dedicade al impat dal futurisim su la mode e su lis arts aplicadis. Informazions al numar 040.663499.
E.A.
CULTURE – ART-Â. Il cuarp che al fevele de mari tiere............
E lavore sul cuarp – un cuarp grotesc e puartadôr di cicatrîs che a fevelin di feridis indurmididis, di dolôrs lontans – Francesca Martinelli, che e conte, a traviers di videos, fotos e instalazions, il teme de mari tiere, intindude tant che gjeneradore di vite, ma ancje tant che contignidôr di muart, di dulà che a sflorissin, par esempli, lis Trê Graciis di «Ridicula Difformitas». Tes oparis di cheste serie, la artiste e indaghe sui cuarps ibrits, sui scherçs di nature, sul rapuart ancestrâl om-tiere, ancje dal pont di viste fisiologjic. Pal scat fotografic al è stât metût sù un vêr set dulà che lis trê figuris a son stadis pardabon implantadis te tiere.


text:
Interviste a Linda Tomasinsig, sindiche di Gardiscje
Chel di Gardiscje al è un dai prins Comuns che al è jentrât te ACLiF – Assemblee de Comunitât Linguistiche Furlane, duncje nol mancje di convinzion, ma al è stât un pêl faturôs rivâ a intervistâ il sindic o sindiche («par me al è compagn, baste che no mi disin sindichesse», mi à dit ridint). O tachi duncje la interviste domandant a Linda Tomasinsig dai tancj impegns che al à un sindic in dì di vuê: in tancj di lôr mi àn dit cussì.
__
Plui di un sindic mi à dit che la sô vite e je faturose. Isal cussì? E se sì, parcè?
Eh sì, e je propit cussì. Cun di fat, si cîr par fuarce di ridusi i apontaments. Par me i fatôrs a son plui di un: a son ladis in mancul lis risorsis creant carence di personâl, e je scjarsece di segretaris comunâi, che a son pôcs e sai contindìn fra Comuns, e une robe dai ultins agns e je stade la fature di gjestî la transizion al digjitâl. O sin intune sorte di periodi intermedi li che a àn di jessi ancjemò tancj documents analogjics e il lôr dopli digjitâl. Si spere che plui indevant si larà in miôr, a passaç completât.
Un altri fatôr al è che i citadins tai ultins agns a àn tante plui voie di un contat diret cui aministradôrs, in ogni mût. Une robe che mi plâs, però i canâi par fâlu cumò a son pardabon tancj, e la lôr gjestion e puarte vie timp.
Po dopo, cu la riforme dai Ents locâi che no si è realizade ad implen, no si à rivât a meti dongje ben i Comuns par gjestî i servizis. Cualchidun al à rivât adore, ma no par vie di une organizazion madure a nivel complessîf. Insome, o sin plui libars di une volte cence ancje la Provincie parsore, ma libars di… scugnî rangjâsi!
__
Gardiscje ise jentrade te ACLiF cu la sô aministrazion, e parcè?
Sì, o sin jentrâts subit, vie pal gno prin mandât, parcè che chest teritori al è storichementri furlan, ancje se al centri di un teritori cun tantis diversitât e ecuilibris. Duncje e je stade une adesion naturâl.
__
Propit in merit ae vuestre posizion, ce influence si sintie di plui fra la vecje Gurize e chel che al somee un rampant Monfalcon? Isal vêr chest dualisim?
Sì, chest dualisim al esist, ancje parcè che Monfalcon nol è dome grant tant che economie, ma ancje di popolazion, cuasi un cuint “cjâf flûc di provincie”. Rispiet ae sô dinamicitât economiche e demografiche però ancje Gurize e à vût e e va indevant a vê un rûl impuartanton, pensìn par esempli al ricognossiment che al è rivât di resint di Capitâl Europeane de Culture pal 2025. Duncje l’ideâl al è che ognidun al eserciti un rûl daûr de sô specificitât, e al è spazi par fâlu ben. Tal mieç, nô Comuns plui piçui, che però o fasìn part di cheste comunitât e o vin il dirit di dî la nestre su lis variis cuistions. Par dî, su lis partecipadis, si scuen sintî ancje nô.
__
Cemût viodie il futûr pai teritoris de ex provincie di Gurize: passarano in maniere definitive sot di Triest?
Nol è dubi che pal futûr de Regjon si ponte tant sul puart di Triest, e duncje di consecuence i ecuilibris a sburtin par là. Jo no viôt chest “slungjâ lis sgrifis” di bande di Triest in competizion cul Friûl, ma no ai mai rifletût su la cuistion in chescj tiermins, o ai une vision plui gjenerâl. Se o ai di fâ une rivendicazion teritoriâl, o pues dî che al è di tant che il “Friûl austroongjarês” nol à un assessôr “di pês” a nivel regjonâl. Tornant al discors dai rapuarts cun Triest, o pensi che Monfalcon al è chel tant interessât a vêlu, ancje par vie dai puarts che a àn ducj i doi. Nô altris Comuns plui piçui sigûr no volìn jessi sotans di nissun, ancje parcè che chest teritori al à lis sôs vocazions particolârs; par esempli, o sin dongje dal Cuei, e o vin un tiessût sociâl particolâr, tant atîf, cun tante int che e met il so timp pe comunitât. Ancje se o sin piçui, o vin la nestre dignitât che e va tignude di cont.
__
La Assemblee podaressie fâ vê al Friûl plui pês politic e economic, o ise dome une istituzion culturâl?
Secont me, intune comunitât complesse, lis decisions e il balin in man lu à cui che al à la “egjemonie culturâl”. Le clami cussì semplificant cuntun tiermin un tic arût, ma che no mi intindi mâl. Se il Friûl al à voie di infuartî il so rûl, duncje, al à di infuartî la sô base culturâl, e in chest la Assemblee e pues fâ tant.
__
A proposit di culture e di lenghe furlane, in Comun vêso viodût dal Plan speciâl di politiche linguistiche (PSPL)? E, par curiositât, cun cartei e scuele cemût sêso?
O sai ce che al è, ma o scuen ameti che o sin indaûr su chest cantin. Sui cartei o ai cualchi dubi parcè che o volarès che e fos rispietade la fevele locâl, e chei a vegnin fats te variante standard. Cu lis scuelis o vin il massim de viertidure: o vin za colaborât a varis progjets che a son stâts fats, e o ’nt fasarìn ancjemò di altris.
__
Ise dacuardi sul insegnament dal furlan a scuele?
Sì, ma ancje li al dipent di cui che lu fâs. Par dî, o ai miôr che i intervents cui fruts ju fasi par esempli une siore di chenti che e cognòs culture e fevele locâl, pluitost che insegnants che a vegnin di fûr, cuntun furlan distant dal nestri.
__
Par finî, mi disie cualchi particolaritât dal Comun che e à voie di pandi?
O aprofiti de ocasion par publicizâ il percors che o vin dilunc des muraiis de fuartece di Gardiscje. In pôcs lis cognossin parcè che une part, chê plui in centri de citât, e je state sdrumade tal ’800 dal guvier Austriac par permeti un disvilup urban miôr, e duncje si disglagnin in lûcs mancul frecuentâts. Muraiis che a àn 100 agns plui di chês di Palme. Cun di plui, in curt si podarà visitâ ancje il cjistiel di Gardiscje, un edifici che vie pai agns al è stât doprât tant che caserme, preson, e tal ultin pal lozament di militârs. In pratiche, nol è mai stât visitabil. Cumò lu vin regolât e al sarà viert al public. ❚
Dree Venier
«I Comuns in dì di vuê a son libars… di scugnî rangjâsi!»Dree Venier
Interviste a Linda Tomasinsig, sindiche di Gardiscje


text:
Prospetivis didatichis plurâls
La didatiche cun prospetive plurâl aes lenghis e aes culturis e je une didatiche
dulà che si metin in vore ativitâts di insegnament e aprendiment
che a coinvolzin in mût contemporani plui varietâts linguistichis e culturâls.
La didatiche cun prospetive plurâl e je l'opuest di une didatiche che o podìn clamâ singolâr
dulà che l'unic ogjet tignût in considerazion intal percors didatic e je une lenghe
o une culture specifiche cence nissun riferiment a altris lenghis e/o culturis.
La didatiche cun prospetive plurâl e je descrite dal
CARAP-FREPA
(Cuadri di riferiment pe didatiche cun prospetive plurâl aes lenghis e aes culturis).
Lis principâls prospetivis didatichis plurâls a son:
1) la cussience linguistiche (éveil aux langues)
2) la intercomprension fra lenghis similârs
3) la prospetive interculturâl
4) la didattiche integrade des lenghis
RisorsisGli approcci didattici plurali [Anna Maria Curci]
Par savênt di plui...
ECML - European Centre for Modern Languages


text:
O vin gust di contâus un pocjis di gnovis di chescj dîs che a vegnin, juste par sparniçâ un pocjis di gnovis che nus rivuardin, in cualchi maniere.
Anìn par ordin.
Domenie che e ven, ai 15 di Mai, come che o viodês dal invît chi dongje, in Vile Manin, inte Suaze maraveose di Sapori Pro Loco, tornade in plene, si davuelzarà la premiazion dal concors Jacum Dai Zeis, inmaneât di une vore di prudeladôrs, a scomençâ de SFF, che al viôt cence altri une vore di nestris contadôrs che a varan partecipât. Un concors che al ricuarde il centenari de muart di une figure che e je restade intal imagjinari di ducj i furlans. Se o sês di chês bandis, o cjatais di sigure l’Ostîr e altris de clape di Contecurte e magari e je une buine ocasion par bevi un tai insiemi.
Seconde gnove, simpri fevelant di Ostîr (e ancje di Jacum dai Zeis, lu al sa ben parcè) us zontin ancje cheste gnove che inten i fruts des scuelis mediis di Codroip e Vildivar. Insiemi cun doi top cjantestoriis, il nestri Ostîr al larà ancje lui a contâ contis ai fruts, come che ogni tant i capite, e sperin che ju contenti, che si sa, i fruts a son un public esigjent!
E dopo ce altri? Ah, sì! Une altre gnove che inten l’Ostîr, che al vignarà premiât cuntun ricognossiment dal Comun di Listize, stant che a ca, dulintor Sclaunic, al è plui di cualchidun che nol sta cu lis mans in man e al merete un batimans. Si che, vinars di sere, ai 20 di Mai, al sarà ancje chest aveniment, che al fâs simpri plasê.
Nus pâr vonte, e le vin fat curte, ma nus pareve ben visâus ancje di chestis robis.


text:
“La domenie buinore di trê personis che no varessin mai volût cjatâsi. Un al è un solitari che al vîf intune sorte di tane metropolitane, salvadi e dispetôs te sô ande ecessive, cuant che si presente la ocasion. Chei altris (che a rapresentin la ocasion) a son doi predicjadôrs puarte a puarte, cjapâts intun tramai produsût des stessis circostancis implicitis tal lôr lavôr fat di ustinazion, di peraulis e convinzions.”
◆ CunCun chest preambul e scomence L’aiarin di Avrîl di Giorgio Cantoni, la prime di chestis cinc senegjaturis metudis adun intun libri di cent e cuarante pagjinis, testemoneance de vivarositât de culture furlane. Cantoni al zuie suntun ‘crescendo’ dal personaç principâl che al corispuint a un ‘diminuendo’ dai doi antagoniscj.
◆ In Parcè mi âstu fermât mame, Massimo Garlatti Costa al conte di un frut salvât des aghis (tant che Mosè?) che nol rive mai a integrâsi intal mont dulà che i tocje di vivi. Teme ideâl par un curt metraç che al somee di viodilu za realizât biel leìnt la senegjature. No par nuie l’autôr al è un regjist.
◆ Franca Mainardis e so fi Nazareno Petris, in Il svindic dal timp, a visitin il classic câs di un che, dut intun colp, si cjate strabalçât intune ete che no je la sô. Robis che a puedin sucedi un trê di Avrîl in Friûl!
◆ Plui consistente la vore di Lauro Pittino, Gnot a Patoc, un paîs di mont imagjinari ma ben plantât inte realtât furlane. Al à dome un abitant fis, ma chest no lu salve dal cognossi bruts trafics e fintremai un sassinament, intune trame che si colore un pôc di zâl. O sin ben lontans dal Friûl fat di un popul salt, onest e lavoradôr: dut il mont al è paîs e lis robis brutis no sucedin dome inaltrò!
◆ La ultime senegjature e je di Gianni Gregoricchio, pene impuartante de lenghe furlane. Se finirà la gnot e conte di un amôr impussibil no par motîfs ni economics ni raziâls ni sociâi. Lei par capî. Al basti dit che l’autôr al fronte un teme no facil e che, fin a îr l’altri, al jere tabù. E lu fâs cun delicatece e cun analisi psicologjiche atente.
◆ Al sarès biel podê judicâ la cualitât des voris viodintlis metudis in sene. Ma za lis scrituris a mostrin la capacitât di doprâ lis tecnichis di un lengaç gnûf pe culture furlane, tant che chel dal cine. ❚
AA.VV. Senegjaturis. Cinc voris premiadis ae I e II edizion dal concors par senegjaturis in lenghe furlane, Udin, 2000Laurin Zuan Nardin
“La domenie buinore di trê personis che no varessin mai volût cjatâsi. Un al è un solitari che al vîf intune sorte di tane metropolitane, salvadi e dispetôs te sô ande ecessive, cuant che si presente la ocasion. Chei altris (che a rapresentin la ocasion) a son doi predicjadôrs puarte a puarte, cjapâts intun tramai produsût des stessis circostancis implicitis tal lôr lavôr fat di ustinazion, di peraulis e convinzions.”